ועדת המשנה לתחבורה ציבורית, כנסת 18, פרוטוקול מספר 6, 2012-03-20 09:00

ישראל אייכלר: בוקר טוב.

ישראל אייכלר: אנחנו פותחים את הדיון של ועדת המשנה לתחבורה ציבורית של ועדת הכלכלה.

ישראל אייכלר: הנושאים העומדים על הפרק הם: היערכות התחבורה הציבורית לקראת חג הפסח.

ישראל אייכלר: אנחנו יודעים שבימי חג הפסח יש הרבה אנשים שנוסעים באוטובוסים, בפרט אנשים שאין להם רכב פרטי, והם תלויים מאוד באוטובוסים; אנחנו רוצים לשמוע גם דיווח על שינויים שנענשו בתחבורה הציבורית התקופה האחרונה.

ישראל אייכלר: שמענו על הרבה שינויים מבורכים, אבל אני מניח שבכל שינוי יש גם בעיות.

ישראל אייכלר: אנחנו רוצים לשמוע גם על הבעיות; אנחנו גם רוצים לשמוע על לקחי ההסעות בתחבורה ציבורית בימי חג הפורים.

ישראל אייכלר: השנה התברכנו בכך שפורים בירושלים היה ביום שישי, ולכן הרבה אנשים לא חגגו פעמיים, ולכן התחבורה לא הייתה נוראה כמו בכל שנה, כאשר אנשים עוברים מהפרזים למוקפים וחזרה.

לאה ורון: אולי זה יעזור גם בערב ליל הסדר, שגם יוצא בשישי.

ישראל אייכלר: נפתח את הדיון.

ישראל אייכלר: רונן חליפה, מנהל אגף התנועה בחברת "אגד", בבקשה.

רונן חליפה: ממה להתחיל, מהשינויים?

ישראל אייכלר: קודם דיווח על השינויים.

רונן חליפה: במהלך השבועיים האחרונים פיתחנו את האשכול הדרומי.

רונן חליפה: עשינו פיצול בין ערד לקריית גת.

רונן חליפה: עד לפני שבועיים היה קו אחד, אבל הקהילות שם גדלו.

רונן חליפה: עשינו קווים מערד וקריית גת לבני-ברק, ירושלים ואשדוד.

רונן חליפה: כמו כן, הפעלנו קווים חדשים בסופי שבוע ממושב קוממיות.

רונן חליפה: אנחנו בהרצה של הקווים, עדיין לומדים אותם, ונעשה התאמות בהתאם להתפתחויות בשטח.

ישראל אייכלר: בשבילי זה חידוש של השנה האחרונה שערד וקריית גת מחוברות.

ישראל אייכלר: הן ערים מספיק חשובות כדי שלכל אחת תהיה תחבורה משלה, לא?

רונן חליפה: כן, אבל היה לנו רישיון בין ערד לירושלים דרך קריית גת.

רונן חליפה: אבל מכיוון שגם בערד הייתה התפתחות וגם בקריית גת, אז שיפרנו את השירות לשתי הקהילות.

ישראל אייכלר: מצוין.

ישראל אייכלר: וגם בערים – בירושלים ותל-אביב – עשיתם שינויים בתקופה האחרונה?

רונן חליפה: ברה-ארגון, ביום שישי, שינינו יחד עם "דן" אשכול של 27 או 28 קווים.

רונן חליפה: זה חלק מהפעימה הנוספת של הרה-ארגון.

רונן חליפה: בירושלים עשינו התאמות לרכבת הקלה.

לאה ורון: יש פה נציגים של "סיטיפס"?

לאה ורון: אין.

לאה ורון: הוועדה הזמינה את "סיטיפס" ופנתה אליה יותר מפעם אחת, גם בנושא ההתנהלות וההתנהגות של הפקחים.

לאה ורון: לדאבוננו אני רואה שלא הגיעו נציגים.

לאה ורון: אנחנו נטפל בזה במישור אחר.

ישראל אייכלר: אני מקווה שהגיעו נציגים של הנוסעים, כי אני שומע יותר מדי בעיות ברכבת הקלה, בעיקר בתזרים בין הרכבת לאוטובוסים ופחות בתזרים בין האוטובוסים לרכבת.

ישראל אייכלר: כולנו בטח ראינו את זה שיורדים מאות אנשים מהרכבת והם צריכים לחכות לאוטובוס אחד.

ישראל אייכלר: נדבר על זה בהמשך, כשהם יבואו.

דני קומיסר: ארגוני הנוסעים הגיעו.

ישראל אייכלר: אז נתייחס אחר כך לעניין של "סיטיפס".

ישראל אייכלר: רונן, אנחנו רוצים לשמוע יותר על השינויים בערים, אם אפשר.

ישראל אייכלר: אתה רוצה לפרט?

רונן חליפה: אני ארחיב על ירושלים.

רונן חליפה: בתקופה האחרונה הרכבת התחילה לפעול, ו"אגד" עשה את ההתאמות שלו לפעימת היובלים.

רונן חליפה: מדובר בכל השכונות מכיוון הדסה, קריית יובל, קריית מנחם, עין כארם להר הרצל.

רונן חליפה: אנחנו עובדים במתכונת הסופית שלנו באשכול הזה.

רונן חליפה: הרכבת עדיין לא עובדת במתכונת מלאה.

רונן חליפה: היא עדיין לא בשיא התדירות שלה.

רונן חליפה: אבל אנחנו פועלים כאילו הרכבת עובדת בנפח מלא.

לאה ורון: ועל אף שהיא לא במתכונת המלאה, עומדים עשרות נוסעים וממתינים לאוטובוסים, שלא מגיעים.

לאה ורון: אז מה יהיה כשהרכבת תהיה בקיבולת מלאה?

רונן חליפה: אני אסביר בפשטות את הבעיות התפעוליות.

רונן חליפה: כשהרכבת מתעכבת האוטובוסים שלנו לא ממתינים כי יש להם לוח זמנים.

רונן חליפה: מגיע זמן היציאה של האוטובוסים אבל הם יוצאים בלי אף נוסע.

רונן חליפה: אם אנחנו לא נצא בזמן אז ניקנס.

רונן חליפה: לכן כשהרכבת מגיעה כמות הנוסעים מתחלקת על אוטובוס אחד במקום שניים או שלושה שכבר נסעו.

לאה ורון: הרכבת עדיין לא מצליחה לעמוד בלוח הזמנים שלה?

רונן חליפה: לא, הם עדיין לא עובדים לפי לוח הזמנים שנדרש על ידי משרד התחבורה.

ישראל אייכלר: דרור, יש תגובה של משרד התחבורה למה שאמר עכשיו איש "אגד"?

ישראל אייכלר: יכול להיות מצב במדינה שאיננה חלם שאוטובוס יצא ריק כי הרכבת מגיעה דקה אחרי ומורידה מאות אנשים?

דרור גנון: אני לא יודע על מה הוא מדבר, ואני גם לא יודע על איזה שעות אתה מדבר.

דרור גנון: מהבדיקות שלנו – יש לנו מובילי הסברה שפרוסים לאורך הקווים – תדירות האוטובוסים בשעות הבוקר באזור של דרום מערב העיר היא בין ארבע לשש דקות.

דרור גנון: זאת אומרת שגם אם הרכבת הגיעה באיחור של דקה או שתיים אז זמן ההמתנה הממוצע של נוסע הוא שתיים או שלוש דקות.

ישראל אייכלר: האוטובוס לא חייב לעזוב את התחנה בשעה מסוימת?

דרור גנון: כשאתה מסיע תדירות של בין 12 ל-14 נסיעות בשעה, זה כבר הופך להיות שירות מוטה ביקוש, ולא על פי לוחות זמנים.

דרור גנון: כי זה כל כמה דקות אוטובוס וכל כמה דקות רכבת.

לאה ורון: אבל עובדה שהוועדה שומעת שנוסעים אוטובוסים ריקים כי הרכבת לא עומדת בלוחות הזמנים.

לאה ורון: לוועדה מגיעות תלונות הן על הצפיפות והגודש באוטובוסים שעוזבים את התחנות והן על כך שסדרי התחבורה החדשים גרמו לזה שאם בעבר אדם עלה על אוטובוס אחד כדי להגיע מקצה אחד לקצה השני של העיר, היום הוא צריך להחליף שניים או שלושה אוטובוסים, והוא ממתין שעתיים או שלוש.

לאה ורון: זה משך הנסיעה שלו במשך היום.

דרור גנון: אף אחד לא צריך להחליף שלושה אוטובוסים.

דרור גנון: אני לא מכיר אף מוצא ויעד בירושלים שמצריכים נסיעה בשלושה אוטובוסים.

לאה ורון: בשניים לפחות.

לאה ורון: מה שהיה פעם בקו אחד.

דרור גנון: אנחנו שוכחים שיש מערך חדש בירושלים.

דרור גנון: יש רכבת קלה.

דרור גנון: הרכבת הקלה קיצרה את זמני הנסיעה בממוצע בין 15 ל-20 דקות בשעות הלחץ.

דרור גנון: יש לה העדפה בקרוב ל-50 רמזורים מתוך ה-70 שמתוכננים להיות בעוד חמישה-שישה חודשים.

דרור גנון: זמן הנסיעה של הרכבת מקצה לקצה עומד היום על 47 דקות, כולל עצירה של חצי דקה לפחות בכל התחנות.

דרור גנון: אני ישבתי פה בוועדת הכלכלה לפני שנה ומשהו, וכולם הסבירו לי שהנסיעה באוטובוס היא בלתי נסבלת, שהיא לוקחת שעתיים, שיש פקקים אדירים באגריפס, שהנסיעה מסורבלת ואין מצב של העדפה בכבישים, שהקווים של האוטובוס מפותלים וארוכים.

ישראל אייכלר: יש שיפור בכל הטענות האלו?

דרור גנון: בוודאי.

דרור גנון: אנחנו כל הזמן בודקים.

דרור גנון: יכול להיות - - -

ישראל אייכלר: אני לא שמעתי, כי יכול להיות שאנשים רק מתלוננים.

ישראל אייכלר: אבל בכל מה שאמרת עכשיו, במה שציטטת מלפני שנה – איפה השיפור?

דרור גנון: בזמני הנסיעה; בבהירות של הרשת – הקווים הרבה יותר ברורים; בשירות הטוב יותר לתוך השכונות באמצעות זה שהפכנו את הקווים המזינים גם לקווים משרתי מוקדים בתוך השכונות כמו למשל מנהלים קהילתיים, בתי אבות ומרכזי קניות.

דרור גנון: אנחנו שדרגנו את התדירות של התחבורה הציבורית בקרוב ל-30%.

דרור גנון: כל השירות של האוטובוסים שהיה קודם על הציר של הרכבת – כלומר מה שהרכבת החליפה – חזר כשירות נסיעות לציבור.

דרור גנון: זאת אומרת שקיצרנו את המרחקים והחזרנו את הקווים.

דרור גנון: היום המערכת עובדת בהיקף של 130% לעומת קודם.

לאה ורון: אם אדם נזקק היום לשניים או שלושה אוטובוסים פלוס זמני המתנה – אז קיצרנו לו את הזמן או הארכנו לו את הזמן?

דרור גנון: אני אומר שוב, אני לא מכיר אף יעד בירושלים שנוסעים אליו בשלושה אוטובוסים, אלא אם כן הנוסע לא מכיר את הקווים.

לאה ורון: תנסה מהכנסת לרמות.

דרור גנון: מהכנסת לרמות יש קו 31, שנמצא פה למעלה.

דרור גנון: קו 9א וקו 31 מגיעים לרמות.

דרור גנון: הם נמצאים ליד המשרד שלי.

דרור גנון: שני אוטובוסים.

ישראל אייכלר: דרור, אין הרבה קווים שמזינים אנשים אל הרכבת.

ישראל אייכלר: אדם צריך לעלות על אוטובוס לרכבת, אחר כך ליסוע ברכבת ואחר כך לקחת עוד אוטובוס.

ישראל אייכלר: לזה התכוונה המנהלת כשאמרה שלושה אוטובוסים.

דרור גנון: זה לא שלושה אוטובוסים אלא שני מעברים.

לאה ורון: זה שני אוטובוסים ורכבת אחת.

קריאה: מה עם פסגת זאב לרכבת.

ישראל אייכלר: פסגת זאב היא בכלל בעיה.

ישראל אייכלר: נדמה לי שביטלו את כל האוטובוסים שם.

דרור גנון: לא ביטלו.

דרור גנון: אני לא יודע מאיפה המידע הזה מגיע.

לאה ורון: מהטלפונים שמקבלים בוועדת הכלכלה.

דרור גנון: לא ביטלו שום דבר.

דרור גנון: פסגת זאב מקבלת היום את השירות הכי טוב בעולם.

דרור גנון: לפסגת זאב יש גם אוטובוס וגם רכבת.

דרור גנון: לא השתנה שום דבר.

ישראל אייכלר: למה אנחנו מקבלים תלונות שלפיהן חייבים ליסוע ברכבת ויש עם זה בעיות?

דרור גנון: לפני קצת יותר מעשור המדינה החליטה שהיא משנה את מערך התחבורה הציבורית במטרופולין ירושלים – בונה טכנולוגיות אמינות ומהירות יותר של הסעת המונים.

דרור גנון: במקביל הוחלט שרשת האוטובוסים תשודרג גם מבחינת הטכנולוגיות של האוטובוסים וגם מבחינת מסלולי הנסיעה.

דרור גנון: המדינה השקיעה המון כסף, וחלק מהעיקרון של השימוש בתחבורה הזאת – כמו ברבה מקומות אחרים בעולם – הוא באמצעות מעברים.

דרור גנון: כנראה שהציבור עדיין לא התרגל לנושא ועדיין לא ממש מכיר את השימוש.

דרור גנון: אנחנו העמדנו לרשותו את כל האמצעים, עשינו עבור התחבורה הציבורית בירושלים מערך הסברתי תקדימי מבחינת משרד התחבורה והמדינה בכלל.

דרור גנון: כל זאת אחרי השינוי בתל-אביב.

ישראל אייכלר: אם כבר הזכרת את תל-אביב – הציבור בתל-אביב מרוצה?

דרור גנון: אני אעדכן שביום שישי עשינו פעימה בתל-אביב.

דרור גנון: אני אישית ניהלתי את זה, לבקשתו של שר התחבורה.

דרור גנון: שינינו 24 קווים.

דרור גנון: ותראו איזה יופי – שקט.

דרור גנון: לא שומעים כלום.

דרור גנון: הכול בסדר.

דרור גנון: שינינו בתל-אביב כמות לא מבוטלת של קווים, השפענו על 270,000 נוסעים – ועשינו את זה בצור המסודרת ונכונה.

דרור גנון: הפעלנו מערך הסברה מאוד מורכב ומתוחכם הכולל אמצעים טכנולוגיים.

דרור גנון: הוספנו מסלולן בתל-אביב – מוצא ויעד.

דרור גנון: כל נוסע יכול לבחור היום את הדרך שלו גם באינטרנט וגם במכשירים הסלולריים.

דרור גנון: הצבנו דיילים חכמים שעברו הדרכות שלושה שבועות מראש, והם יכלו לתת מענה מלא מכל נקודה לכל נקודה.

דרור גנון: זה כלל איי-פדים.

דרור גנון: ביום חמישי התחפשתי לנוסע, שאלתי את הדייל ברידינג איך אני מגיע לאסף הרופא, הוא אמר לי שאסף הרופא זה בכלל לא בגזרה שלנו, אמרתי לו: סליחה, אני רוצה להגיע לתל-השומר, הוא אמר לי: תקשיב, אתה עושה ככה וככה.

דרור גנון: גם אם הוא לא ידע להגיד לי הכול כי הוא התמקצע בשינוי, הוא בכל זאת ידע לתת לי - - -

ישראל אייכלר: היו הרבה תלונות על קו 70 לתל-השומר, שמסיים בשמונה בערב ולא פועל עד חצות.

ישראל אייכלר: הבטחתם לתקן את זה.

דרור גנון: הקו סיים בתשע, והארכנו אותו עד 23:00.

ישראל אייכלר: יפה.

דרור גנון: אחרי 23:00 פשוט לא יהיה לו איך לחזור כשהוא יצא מהמרפאה, אם יש מרפאה ב-23:00.

דרור גנון: עיקר הפעילות בבתי-חולים מתרכזת בחדרי מיון.

ישראל אייכלר: בעניין "סיטיפס" שמענו תלונות, והמנהלת סיפרה לי שממשיכה ההתנכלות של פקחים לאנשים קשישים ולאנשים שלא יודעים.

ישראל אייכלר: במקום להגיד להם איך לתקן את המעוות, הם נותנים להם דוח של 180 שקל.

לאה ורון: או מורידים אותם מהרכבת, לא חשוב איפה.

דוד דהאן: הייתי עד למקרה כזה בשבוע שעבר.

דוד דהאן: הייתה בחורה צעירה שנכנסה אתי ביחד.

דוד דהאן: היא שאלה את המפקח איפה היא צרכה לשלם.

דוד דהאן: היא אמרה שהיא לא הצליחה לשלם בקופה בחוץ כי זה לא הסתדר שם.

דוד דהאן: הרכבת מיד סגרה את הדלתות והיא התחילה ליסוע.

דוד דהאן: הוא אמר לה לרדת בתחנה הבאה.

דוד דהאן: באו המפקחים האחרים וביניהם הבכיר יותר.

דוד דהאן: ההוא שאל אותו מה לעשות עם המקרה.

דוד דהאן: הוא נתן לה קנס ולא הסכים לדבר אתה יותר.

דוד דהאן: לקחתי את כל הפרטים שלה והשארתי לה את הפרטים שלי.

דוד דהאן: רציתי להביא את זה לכאן.

לאה ורון: אולי באמת תעביר אלינו לוועדה את הפרטים של אותו פקח; או "פקיד רכבת", כפי שהוא נקרא בחוק.

לאה ורון: אנחנו נטפל בזה.

דוד דהאן: את הפרטים רשמתי על העיתון וזה הלך לאיבוד.

דוד דהאן: אבל השארתי לה את הפרטים שלי, ואם היא תתקשר אז אני אעביר את זה.

ישראל אייכלר: דרור, מה התשובה שלך?

ישראל אייכלר: פשוט "סיטיפס" לא הגיעו, אז אולי לכם תהיה תשובה.

דרור גנון: קודם כול, הנושא של הקנסות במסגרת חוק מסילות הברזל עבר פה, בוועדת הכלכלה.

דרור גנון: הוא נדון כאן.

דרור גנון: צריך להבין שאין ברכבת הקלה נהג שמבצע בקרה בזמן עליית הנוסע.

דרור גנון: יש דלתות שנפתחות, והנוסע עולה ונוסע.

דרור גנון: מטבע הדברים יש רצון של המפעיל לשמור על הפדיון שלו ולדאוג לכך שהנוסע ישלם.

ישראל אייכלר: מדובר על מקרים של טעות.

דרור גנון: הפקחים של הרכבת קיבלו הנחיות מ"סיטיפס".

דרור גנון: הפקח צריך להתנהג אל הנוסע בכבוד המרבי ובנימוס, ולא לגרום לנוסע להרגיש שהוא מאוים.

דרור גנון: לאור הפניות הרבות שהגיעו, גם אלינו, על התנהגות הפקחים לנוסעים - - -

ישראל אייכלר: הפקח חייב להציג את עצמו ולהסביר את הקנס?

דרור גנון: הם מציגים את עצמם ומסבירים.

דרור גנון: פשוט יש נוסעים שלא רגילים לעניין ומתחילים להטיח בפני הפקחים האשמות כאלה ואחרות; ויש נוסעים שהם פשוט מבוהלים.

דרור גנון: משרד התחבורה הולך לעשות שני דברים: אחד, להעביר לפקחים הדרכות מטעמנו שבהן נחדד ונסביר להם את הסמכויות שלהם מבחינה רגולטורית, את הסמכויות של המדינה, את העובדה שהם מייצגי ציבור, מייצגי ממשלה ומפעיל, והם חייבם להתנהג בכל הכבוד הראוי לנוסע.

דרור גנון: אנחנו נחדד את כל הסמכויות שלהם – מה מותר להם ומה אסור להם, כדי שיבינו את זה בצורה מסודרת; הדבר השני זה מעקב אחרי ההתנהגות שלהם באמצעות בקרים סמויים שיציגו את עצמם ככאלה שלא משלמים או ככאלה שיש להם תקלה.

דרור גנון: כך נבחן את ההתנהגות שלהם.

לאה ורון: יופי.

לאה ורון: חבר הכנסת אזולאי כבר ביקש מהמחלקה המשפטית שלנו להכין לו הצעת חוק בנושא של לקיחת הסמכות מהפקחים להוריד אנשים מהרכבת, בגלל ההתנהגות הלא נאותה של הפקחים.

לאה ורון: אז קחו את זה בחשבון, וכדאי שתעביר את זה לחברת "סיטיפס", שאף לא מצאה לנכון להגיע דיון למרות שחזרנו והזמנו אותם.

דרור גנון: אני לא מייצג את "סיטיפס" אבל אני אעביר להם הכול.

ישראל אייכלר: השכל הישר אומר שכאשר פקח רואה אדם שאינו נראה גנב סדרתי אלא אדם קשיש או כזה שאינו רגיל עדיין לטכנולוגיה הזאת, עליו לוודא שהוא עוזר לו לעשות את זה.

ישראל אייכלר: האדם הסביר בדרך כלל לא רוצה להרוויח את חמשת השקלים האלה.

ישראל אייכלר: אחר כך, רק כשהוא רואה שהנוסע לא מתכוון לשלם – רק אז שייתן לו קנס.

ישראל אייכלר: לא ייתכן שייתנו קנסות לאנשים שאתה יכול להבין...

ישראל אייכלר: זה ההבדל בין אדם לחמור – אדם מבין מתי האיש לא גנב אלא סתם טעה.

ישראל אייכלר: לפי הסיפורים שאני שומע, זה כמו רובוט.

ישראל אייכלר: אתה מכיר את הסרטון שאדם נכנס לבנק ושואל: יש לך אולי עט?

ישראל אייכלר: אז הוא אומר: כן, ודופק 1.60 שקל; אני יכול לשבת?

ישראל אייכלר: 1.60 שקל; אני יכול לצאת לשירותים?

ישראל אייכלר: 1.60 שקל; אז הוא שואל: מה זה?

ישראל אייכלר: ; זה שירותים בנקאיים.

ישראל אייכלר: הגישה הזאת צריכה להשתנות ב"סיטיפס".

ישראל אייכלר: אתה אומר שאתם עוסקים בכך?

דרור גנון: אנחנו נעשה את הפיקוח על הפקחים ובמקביל נקים צוות שיבחן את תלונות הנוסעים שקיבלו קנסות.

דוד דהאן: שימו שלטים ברורים בכניסה לדלתות שאומרים שאין כניסה בלי כרטיס.

דרור גנון: יהיה שילוט בקרוב.

דרור גנון: הוצאנו הוראה מפורשת ל"סיטיפס" לשלט בצבע זוהר את עניין התיקוף.

דוד דהאן: זה מבלבל, יש כאלה שעדיין לא יודעים איך להתנהל עם הדברים.

ישראל אייכלר: הרב יצחק רודיך, לגבי הקווים הפנימיים – אחד הדברים שדובר עליהם זה שיתייעצו עם השכונות בקשר לבעיות מקומיות.

יצחק רודיך: במיוחד אנשים חדשים שמגיעים לעיר, שלא יודעים מה קורה בפה בכלל.

ישראל אייכלר: סיימנו את עניין "סיטיפס", בפרט שהם לא נמצאים.

ישראל אייכלר: בוא נעבור לקווים הפנימיים, לשינויים שרונן הזכיר בתוך הערים.

ישראל אייכלר: קיבלתי תלונות על קו 3 למשל, הקו לכותל.

ישראל אייכלר: אתם מכירים בוודאי לא פחות טוב ממני את הבעיות.

ישראל אייכלר: אתה יכול להתמקד בשינויים הפנימיים בתוך השכונות.

ישראל אייכלר: האם הייתה התייעצות עם התושבים?

ישראל אייכלר: האם האנשים מרוצים?

יצחק רודיך: בכל שכונה יש מינהלת.

יצחק רודיך: יש מינהלות שהן יותר דומיננטיות ויש כאלה שפחות.

יצחק רודיך: קו 3 שייך למינהלת רוממה.

יצחק רודיך: יש שם בחור פעיל מאוד, הרב ברוך ברנדווין, שאנחנו עומדים אתו בקשר שוטף.

יצחק רודיך: קו 3 הוא קו שעוד לא עבר שום שינוי.

יצחק רודיך: זה קו שמגיע לכותל, וכולנו יודעים מה קורה באזור הכותל, בפרט בימי שני וחמישי או ערב ראש חודש.

יצחק רודיך: כמעט בכל שני וחמישי יש עומס מסוים בכותל.

יצחק רודיך: אגב, בשבועות האחרונים היו לא מעט פעמים שהיינו צריכים לתגבר את הקווים בגלל גדולי ישראל שלצערנו נמצאים בבתי-חולים.

יצחק רודיך: למרות ההתראות הקצרות, קווים 1, 2 ו-3 תוגברו.

יצחק רודיך: צריך להבין שברגע שמגיעים מספר קווים לא גדול לאזור אגן הכותל והמשטרה לא יכולה להעלות את כולם לתוך מעלה גורן, המשטרה שולחת אותם.

יצחק רודיך: גם אין מקום לעצור שם, לכן גם לוח הזמנים משתבש בעקבות כך.

ישראל אייכלר: אני קיבלתי תלונה שהמסלול לא נכנס למשל לרחוב צפניה ולעוד כל מיני שכונות שמאוד מקושרות לקו 3.

יצחק רודיך: לגבי השינויים הפנימיים אנחנו עומדים בקשר מול משרד התחבורה.

יצחק רודיך: כל השינויים נעשים בתיאום.

יצחק רודיך: יש קווים שכבר התחילו כן להיכנס לרחוב צפניה.

יצחק רודיך: צריך גם להבין שאמנם קו 3 היה פעם קו מיתולוגי, אבל היום יש גם קו 10 וקו 59 שנותן מענה לאזור גאולה משכונות הצפון.

יצחק רודיך: כך שקו 3 גם הפך לפחות רלוונטי לאזור גאולה.

יצחק רודיך: נכון שהוא לא נכנס לצפניה, אבל השאלה אם אנחנו רוצים להעמיס את צפניה שוב בכל כך הרבה קווים.

ישראל אייכלר: אני, שיש לי רכב פרטי, בוודאי שלא.

ישראל אייכלר: אבל היות שגרים שם הרבה אנשים שאין להם רכב פרטי והם זקוקים לאוטובוס, בפרט לכותל ועוד כל מיני מקומות, להם זה חשוב.

יצחק רודיך: אנחנו זוכרים שיש שתי סיבות שקו 3 לא נכנס לרחוב צפניה.

יצחק רודיך: סיבה אחת היא שהייתה לצערי אלימות ברחוב מאה שערים, והסיבה השנייה היא עבודות שיש ברחוב צפניה.

קריאה: היו.

יצחק רודיך: בסך הכול, כל הזמן נעשות התאמות מול הצרכים.

יצחק רודיך: את הדבר הזה אפשר לבדוק שוב, אבל בגדול אנחנו חושבים שכשיכלו להפעיל אותו אז הפעילו אותו בצורה מסודרת.

ישראל אייכלר: בגדול, אתה אומר שיש התייעצות עם תושבי השכונות.

יצחק רודיך: בוודאי.

יצחק רודיך: לא תמיד אפשר לקבל כל דעה, אבל בוודאי שיש התייעצות.

ישראל אייכלר: הרב שלמה רוזנשטיין, אתה – גם בתור חבר מועצת העיר – רוצה להתייחס לעניין ההתייעצות?

שלמה רוזנשטיין: ברור שמתקיימת התייעצות.

ישראל אייכלר: אגב, בתל-אביב היו המון התייעצויות עם השכונות.

ישראל אייכלר: כמעט עם כולן.

ישראל אייכלר: היו אפילו קבוצות שהתווכחו בתוך השכונות.

ישראל אייכלר: מה קורה בירושלים בעניין ההתייעצות?

שלמה רוזנשטיין: יותר משלוש שנים, עוד לפני הפעימה הקודמת שנעשתה בקווי ה"שישימים" וכולי, אנחנו מקיימים התייעצויות עם כל ועדות התחבורה השכונתיות – עם מנהלים קהילתיים, נציגי התחבורה, נציגי מוקדי פניות הציבור.

שלמה רוזנשטיין: אנחנו נפגשים אחת לתקופה מסוימת עם כל מי שפועל בצורה רשמית כלשהי מטעם שכונה מסוימת בנושא תחבורה.

שלמה רוזנשטיין: כמובן שכל השינויים מתוכננים יחד אתם וכל הבקשות נשמעות בקשב רב.

ישראל אייכלר: למשל הקשר בין שכונות הצפון לבית וגן – איך המצב שם?

שלמה רוזנשטיין: אני רוצה קודם להתייחס לנושא של קו 3.

שלמה רוזנשטיין: מה שהרב רודיך אומר נכון מאוד.

שלמה רוזנשטיין: מאז פעילותם של קו 10 וקו 59, שהיה בעבר 49א, הזיקה של רוב שכונות הצפון לשכונת גאולה מתקיימת באמצעות הקווים האלה בתדירות גבוהה מאוד.

שלמה רוזנשטיין: קו 59 הוא קו חזק מאוד.

שלמה רוזנשטיין: נשאר חלק אחד חשוף בקישור לגאולה, שהוא מבעלז ומטה.

שלמה רוזנשטיין: רחוב עזרת תורה ורחוב עליית כהן הם שני הרחובות היחידים שבעבר היו מקושרים באמצעות קו 3 והיום אין להם קישור לגאולה על ידי חיבור מרחוב צפניה.

שלמה רוזנשטיין: במפת התכנון העתידית של השינויים הצפויים משולב קו שייתן את המענה לכך.

ישראל אייכלר: מה זה עתידי?

שלמה רוזנשטיין: אמורים להיות שינויים בירושלים, שבאחד מסבבי השינוי העתידי מתוכנן קו שייתן את המענה לפרט הזה.

ישראל אייכלר: יש תאריך?

שלמה רוזנשטיין: לא, אין עדיין תאריך.

שלמה רוזנשטיין: הדברים עדיין לא סגורים.

שלמה רוזנשטיין: אני רק רוצה לציין דבר נוסף:

שלמה רוזנשטיין: למחרת חג הפסח יתחילו עבודות תשתית ברחוב מלכי ישראל, כך שכל הסיפור של הקישור לגאולה יקבל שינוי מאוד משמעותי.

שלמה רוזנשטיין: כמובן שיבוא על כך פרסום ומידע כמו שצריך.

ישראל אייכלר: מה עם קו 57?

שלמה רוזנשטיין: אין כיום קו כזה.

שלמה רוזנשטיין: מתוכנן קו עתידי שייקרא 57?

ישראל אייכלר: מתי?

שלמה רוזנשטיין: זה גם במסגרת מערכת השינויים העתידית.

ישראל אייכלר: אולי דרור יודע את התאריך?

דרור גנון: אין לנו תאריך כרגע.

דרור גנון: אנחנו כרגע נערכים עם "סיטיפס" להסכם שני בתהליך שלנו מולם.

דרור גנון: ברגע שיהיה, אנחנו נוכל לגזור אחורה פעימות.

ישראל אייכלר: אפשר לסכם שאתם תשבו עם הוועדות ומינהלות השכונות?

שלמה רוזנשטיין: אנחנו יושבים כל הזמן באמצעות צוות תכנית אב תחבורה ודרור ומשרד התחבורה - - -

ישראל אייכלר: במקום שנקבל את התלונות אחר כך.

שלמה רוזנשטיין: אנחנו יושבים כל הזמן.

שלמה רוזנשטיין: כמו שאמר הרב רודיך, כמובן שלא ניתן להיענות במאה אחוז לכל בקשה, אבל אנחנו שומעים כל דבר.

שלמה רוזנשטיין: אני חושב שכבר היום אנחנו נמצאים במצב של 99% מענה לכל הבעיות שנוצרו.

שלמה רוזנשטיין: ברשותך, היושב-ראש, אני רוצה לומר עוד מילה אחת.

שלמה רוזנשטיין: יושבים פה אנשים גם של משרד התחבורה וגם של "אגד".

שלמה רוזנשטיין: מגיע לגופים האלה כל הקרדיט – אנחנו במוצאי שני מבצעי תחבורה מאוד גדולים ודרמטיים: פורים, שעבר עלינו לטובה בשקט מופלא ובהתנהלות למופת של התחבורה הציבורית.

שלמה רוזנשטיין: הייתה השקעה אדירה של משרד התחבורה בפרסום, מידע ותיאום.

שלמה רוזנשטיין: הייתה פעילות מצוינת של "אגד" כמפעילים, וגם של "עלית" ושאר מפעילי התחבורה הציבורית.

שלמה רוזנשטיין: הרבה שנים אנחנו לא זוכרים פורים כזה טוב; האירוע השני הוא האירוע המצער מאוד של פטירת האדמו"ר מוויזניץ וההלוויה שלו.

שלמה רוזנשטיין: גם כאן תפעול התחבורה הציבורית, כמובן בשיתוף משטרת התנועה הארצית ותחנות השיטור המקומיות, נעשה בצורה יוצאת מן הכלל, ומגיע על כך קרדיט.

ישראל אייכלר: לפני שבאת הזכרנו את העניין של פורים.

ישראל אייכלר: בדרך כלל כל שנה אחרי פורים יש לנו ים של תלונות.

ישראל אייכלר: אבל הפעם לא.

ישראל אייכלר: אני ייחסתי את זה גם ליום שישי, אבל גם ביום שישי יכולות להיות תקלות.

יצחק רודיך: אני רוצה להוסיף שאמנם פורים יצא ביום שישי, אבל 14 שנה לא היה חג שושן פורים שיצא ביום שישי.

יצחק רודיך: בעשר השנים הבאות זה הולך לצאת עוד ארבע פעמים, כשהפעם הבאה תהיה עוד שלוש שנים.

יצחק רודיך: להיערך לחג שלפני 14 שנה כמעט שום קו חרדי לא עבד בו ולעבור אותו בהצלחה – זה לא בגלל שיום שישי יצא על שושן פורים.

יצחק רודיך: אנחנו עשינו את מה שצריך לעשות.

יצחק רודיך: בחלק מהפעמים עשרות אוטובוסים חזרו ריקים, בעיקר ביום שישי.

יצחק רודיך: הסנכרון מול עיריית בני-ברק וירושלים, מול משטרת התנועה, מול הפיקוח העירוני בכל מקום ומול משרד התחבורה עבד בצורה יוצאת מן הכלל.

יצחק רודיך: זה מביא אותנו למסקנה שככל שמתאמים את המערכת מוקדם יותר זה עובד יותר טוב, וככל שנציגי הקהילות השונות מתאמים את האירועים השונים אז התוצאה היא תוצאה טובה.

ישראל אייכלר: שמחות אפשר לתכנן, אבל לוויות אי אפשר לתכנן.

ישראל אייכלר: "כי לא ידע האדם את עתו וקצו".

יצחק רודיך: הלוויה זה סדר גודל של יותר מ-500 אוטובוסים, ו"אגד" נטלה את רוב הפעילות הזאת.

יצחק רודיך: במקרה, אני, יחד עם הרב רוזנשטיין, תיאמתי מטעם חסידות ויז'ניץ את כל מערך התחבורה הכללית בהלוויה הזאת, אבל היה תיאום גם מול ענף התנועה במרחב דן וגם מול קצין האג"ם במשטרת התנועה הארצית.

יצחק רודיך: אנחנו לא ראינו את המראות שהיו בהלוויה של הרב לבקוביץ' ז"ל.

ישראל אייכלר: אני רוצה לפנות לנציג חברת "עלית", מר ציון פת.

ישראל אייכלר: אני אתחיל בקשר לתלונות שקיבלנו על הרב-קו בעניין הסנכרון בין החברות השונות.

ישראל אייכלר: ציון, אולי תתייחס לכך.

ישראל אייכלר: או שאולי תתחיל עם ההיערכות שלכם ב"בית"ר".

ציון פת: אני אספר על ההיערכות ואתייחס גם לנקודה.

ישראל אייכלר: אבל תתייחס מאוד, כי אני יודע על מקרה של מישהו שקנה כרטיס באגד; עלה אצלכם ב"בית"ר"; ואמרו לו שאגד זה של נוער, ואתה לא נער; אז הוא אמר שהוא לא שילם על נוער אלא על רגיל.

ישראל אייכלר: הוא הלך בחזרה לתחנה של "אגד" בשמגר; הם בדקו במחשב ואמרו שהכרטיס בסדר גמור; הוא עלה עוד פעם לאוטובוס ושוב המחשב של "בית"ר" אמר שהכרטיס שלו לא בסדר.

ישראל אייכלר: יש בעיות בין החברות?

ציון פת: אני אתחיל בכך.

ציון פת: בתחילת הדרך אכן היו בעיות בסנכרון בין "אגד" ל"עלית".

ציון פת: המערכות שלנו לא היו מסונכרנות.

ציון פת: עד היום, דרך אגב, המערכות שלנו לא מסונכרנות עם הרכבת הקלה.

ציון פת: זה עדיין בטיפול של משרד התחבורה, ואני מקווה שיימצא לזה פתרון כמה שיותר מהר.

ציון פת: אני לא יכול להתייחס נקודתית לאירוע שהבאת.

ישראל אייכלר: הבאתי את זה רק כדוגמה.

ציון פת: אנחנו לא מכירים הרבה דוגמאות כאלה.

ישראל אייכלר: יש סנכרון בין "אגד" ל"עלית"?

ציון פת: היום ישלנו סנכרון בחופשי-חודשי, אבל בכרטיסיות עדיין לא.

ציון פת: יש בעיה טכנולוגית בהתאמות.

דרור גנון: עם "אגד".

ציון פת: עם "אגד".

ציון פת: גם בכרטיסיות אין עדיין פתרון.

ציון פת: יש פתרון לחופשי-חודשי.

דרור גנון: משרד התחבורה סבסד את החופשי-חודשי במגמה שיהיה שימוש מסיבי בתחבורה ציבורית.

דרור גנון: אנחנו הוזלנו את החופשי-חודשי ב"בית"ר" ועשינו את המעבר ל"אגד" כדי שאנשים שיש להם חופשי-חודשי והם נוסעים קבועים בתחבורה יוכלו ליהנות מכל העולמות.

דרור גנון: לגבי נסיעות בודדות, יש קושי טכנולוגי להתאים אותן מבחינת המערכות.

דרור גנון: עובדים על זה ואני מקווה שזה יהיה בקרוב.

דרור גנון: זה עניין של קודים וטכנולוגיה.

דרור גנון: זה טכני.

דרור גנון: לגבי "סיטיפס" זה עניין של הסכמים - - -

ישראל אייכלר: אבל הסיפור שאני קיבלתי מאותו בחור היה כל כך לא ייאמן שאני חשבתי שהוא טועה באיזה מקום.

ישראל אייכלר: אמרתי לו ללכת לבדוק בתחנה של "אגד" בשמגר.

ישראל אייכלר: הוא הלך ובדק, ואמרו לו שהכרטיס שלו בסדר גמור.

ישראל אייכלר: אז אמרתי שאו שהבחור לא בסדר או שאני לא בסדר.

ישראל אייכלר: כי אם "אגד" אומר שכרטיס בסדר, והנהג של "בית"ר" אומר פעמיים שהכרטיס לא בסדר.

ישראל אייכלר: ..

ישראל אייכלר: עכשיו אתה אומר שזו פשוט בעיה של טכניקה.

ישראל אייכלר: למה האזרח הפשוט צריך לתקן את הטכנולוגיות האלה?

דרור גנון: הוא לא צריך.

דרור גנון: לא היה לו, ואנחנו רוצים להוסיף לו.

ישראל אייכלר: מה זאת אומרת?

ישראל אייכלר: הוא שילם.

דרור גנון: רגע, רגע, הוא יכול ליסוע ב"אגד" בנפרד והוא יכול ליסוע ב"בית"ר" בנפרד.

ישראל אייכלר: אבל הוא שילם 57 שלקים בכרטיס שלו.

ישראל אייכלר: זה לא שקל או שניים.

דרור גנון: אבל הוא לא קנה נסיעה ב"אגד".

ישראל אייכלר: הוא כן קנה ב"אגד".

דרור גנון: אז אם הוא קנה בנפרד ב"אגד", אז אין בעיה טכנולוגית.

ישראל אייכלר: לא, הוא קנה ב"אגד" ונסע ב"בית"ר".

דרור גנון: משהו פה לא ברור.

ישראל אייכלר: הוא קנה ב"אגד" - - -

דרור גנון: מה הוא קנה?

דרור גנון: הוא קנה נסיעה של "אגד", לא של "בית"ר".

דרור גנון: הוא לא יכול לקנות ב"אגד" נסיעה של "בית"ר".

ישראל אייכלר: זאת הבעיה – הוא לא יודע וגם אני לא ידעתי.

ישראל אייכלר: הרי כל העניין של הרב-קו - - -

דרור גנון: הרי לאן ילך הפדיון?

ישראל אייכלר: הרעיון של רב-קו, להבדיל מהכרטיסיות של העבר, הוא שהרב-קו תופס בכל מקום.

דרור גנון: רב-קו הוא פלטפורמה שמייצרת סטנדרטיזציה כללית לכל ענף התחבורה הציבורית.

דרור גנון: זה כמו כרטיס אשראי שאתה יכול לקנות בו בכל החנויות.

ישראל אייכלר: נו, אז למה הוא לא יכול ליסוע בכל החברות?

דרור גנון: כי אם קנית בחנות אחת, זה לא אומר שאתה יכול לקחת את המוצר ולהחליף אותו בחנות אחרת.

ישראל אייכלר: אבל בכרטיס אשראי אני נכנס לכל חנות שאני רוצה.

דרור גנון: גם הרב-קו עובד ב"אגד" ובבית"ר עלית.

דרור גנון: אבל אתה לא יכול לרכוש כרטיס של חברת "עלית" ב"אגד".

דרור גנון: כי "אגד" לא מסיעה את "בית"ר" ו"בית"ר" לא מסיעה את "אגד".

ישראל אייכלר: אבל הוא עשה את זה ברב-קו.

דרור גנון: זה לא קשור.

ציון פת: יש שני סוגי הטענות ברב-קו: יש מושג שנקרא "ערך צבור" – שאתה טוען בכסף - -

ישראל אייכלר: זה מה שהוא עשה.

דרור גנון: אין את זה.

ציון פת: - - ואז השימוש יכול להיות כלפי כל החברות.

דרור גנון: אבל זה לא קיים.

דרור גנון: השימוש הזה לא קיים.

דרור גנון: זו טכנולוגיה שלא - - -

ישראל אייכלר: הוא אומר לך שזה לא קיים.

ציון פת: זה לא קיים.

ישראל אייכלר: איך האזרח הקטן יודע שזה לא קיים?

ציון פת: הוא יודע כי הוא קונה חוזה.

ציון פת: כמו שהוא קנה כרטיסייה מנייר, ככה הוא קונה אותה היום באמצעות הרב-קו.

ציון פת: הוא יודע מה הוא קנה.

לאה ורון: מה הוא קנה?

לאה ורון: הוא קנה רק כרטיסייה ליסוע ב"בית"ר"?

ציון פת: הוא לא יכול לקנות ב"אגד" כרטיסייה ל"בית"ר".

לאה ורון: אבל לא זה היה הרעיון של הרב-קו, שהוא ישמש לכלל התחבורה הציבורית?

דרור גנון: לא, לא.

ציון פת: לא כל חוזה מתאים לכלל התחבורה הציבורית.

ציון פת: מי שקונה חופשי-חודשי בתל-אביב לא יכול ליסוע בירושלים.

לאה ורון: על שולחן ועדת הכלכלה יש כמעט שנתיים הצעת חוק שעוסקת בין היתר ברב-קו, המכונה "כרטיס חכם" בהצעת החוק.

לאה ורון: עד לתאריך הזה – והיום ב-14:30 יש ישיבה בראשותו של חבר הכנסת יריב לוין, בין היתר בנושא הרב-קו – עד היום עוד לא הצליחו להסדיר את הנושא הזה, והנה אנחנו שומעים שנוסעים נפגעים.

דרור גנון: הדיון אצל חבר הכנסת לוין הוא בנושא של אבטחת מידע וחוק הפרטיות מבחינת הכרטיס.

לאה ורון: לא רק.

דרור גנון: בעיקר.

לאה ורון: במסגרת הסדרת נושא הכרטיס החכם, עלו השאלות לגבי אבטחת מידע ופרטיות.

לאה ורון: אבל זה לא רק זה.

לאה ורון: כל הצעת החוק נועדה להסדיר את נושא הרב-קו בעולמנו.

דרור גנון: מאה אחוז.

דרור גנון: אבל צריך להבין שכל העניין הכלכלי לא קשור לכרטיס, אלא הוא עניין של הסכמים בין החברות למדינה, ובו המדינה או מסבסדת את ההסכמים או מייצרת מערך - - -

ישראל אייכלר: אפשר להציע למנהלת הצעה לסדר היום: להוציא את המילה "חכם" מהכרטיס.

ישראל אייכלר: אנחנו הולכים לדון בוועדת הכלכלה על הכרטיס החכם, אבל מי אמר שהוא חכם?

דרור גנון: הרב אייכלר, הכרטיס חכם.

דרור גנון: הוא יודע לבצע פעולות שלא היו ניתנות באמצעים הקודמים.

דרור גנון: אבל צריך להבין - - -

ישראל אייכלר: אבל אם אמרת שאלה בעיות בטכנולוגיה אז אפשר ששני מתכנתים ישבו כמה שעות ויגמרו את זה.

דרור גנון: אבל זה לא רק טכנולוגיה.

דרור גנון: אם אתה מעוניין לשמוע אני מוכן להסביר.

דרור גנון: יש גם עניין טכנולוגי וגם הסכמים כספיים בין החברות לגבי העובדה שנוסע עובר מחברה אחת לאחרת.

דרור גנון: אתה כחברה צריך איזושהי ערבות שהחברה השנייה תעביר לך את הפדיון.

דרור גנון: יש גם עניין של סבסוד של הכרטיס.

לאה ורון: יש פה התחשבנויות בין חברות.

לאה ורון: כמו שיודעים לעשות את זה בכרטיסי אשראי.

דרור גנון: נכון.

דרור גנון: אבל זה משהו שהוא יותר מורכב.

דרור גנון: הכרטיס הוא בסך הכול מסכן.

דרור גנון: תאמין לי, הכרטיס לא קשור לזה.

ישראל אייכלר: אתה מסכים שהוא לא חכם.

דרור גנון: תאמין לי שהוא חכם.

קריאה: אתה צריך לראות את הסבל של הנהגים והנוסעים בגלל הכרטיס.

דרור גנון: זה כבר עניין אחר.

קריאה: בסוף הנהג יזרוק את זה.

קריאה: יעיף את זה - - -

דרור גנון: זה כבר עניין אחר.

דרור גנון: תראו, אנחנו - - -

קריאה: אבל המסלקה קיימת בין "אגד" לרכבת הקלה?

קריאה: או שאני טועה?

דרור גנון: לא, אין מסלקה.

דרור גנון: יש כרגע מערכת של הסכמים בין "אגד" לרכבת הקלה.

קריאה: זה עובד היום בין שתי חברות שונות לגמרי.

דרור גנון: זה עובד גם בין "אגד" ל"דן" וגם בין "בית"ר" ל"אגד" וגם בין "סופרבוס" ל"אגד", אבל ברגע שאתה רוצה לעשות את זה לא רק בצורה בילטראלית אלא בצורה רבת מפעילים, זה יותר מורכב.

ישראל אייכלר: מה שאנחנו רוצים לשמוע ממך, דרור, זה מתי אתה חושב שזה יהיה.

ישראל אייכלר: הסברת את הבעיות מאוד יפה, אבל מתי זה יתוקן?

דרור גנון: עד סוף השנה הזאת מתוכנן להיפתח מרכז סליקה ארצי שבו נוכל לסלוק את כל מפעילי התחבורה הציבורית.

דרור גנון: כך נוכל לייצר מצב שבו לא תהיה בעיה של מעבר של נוסע בין מפעיל למפעיל.

קריאה: מי יתפעל את זה?

קריאה: תעשו מכרז?

דרור גנון: כן.

דרור גנון: בנק דואר זכה במכרז.

דרור גנון: הוא יעשה את המסלק הזאת.

דרור גנון: לבנק הדואר יש יכולות, כי הוא גם בנק וגם יש לו יכולות סליקה מתקדמות.

דרור גנון: הוא עושה זאת בשיתוף עם חברת IBM, שמלווה את הפרויקט הזה.

דרור גנון: ליכולת הסליקה אנחנו נגיע בסיף השנה.

דרור גנון: במקביל אנחנו עובדים על כל ההסכמים.

דרור גנון: צריך להבין שההסכמים האלה עולים למדינה הרבה כסף, כי בסופו של דבר סכום החלקים הוא יותר מהשלם.

דרור גנון: זאת משום שאתה רוצה להוזיל את המחיר לנוסע.

דרור גנון: זאת לא חוכמה להגיד לנוסע לשלם כרטיס של 15 שקלים גם לבית"ר וגם ל"אגד" בכרטיס אחד.

דרור גנון: הרעיון הוא שאם אתה כבר משלב את הכרטיסים, אתה גם מוזיל את זה ומעודד את הנוסע להשתמש.

דרור גנון: ואז המדינה מסבסדת ומעמידה ערבויות וביטחונות, והיא צריכה גם ליצור מהלך של העברת תשלומים.

דרור גנון: יש גם עניין של שגויים.

דרור גנון: זה הרבה יותר מורכב ממה שזה נשמע.

ניצן הורוביץ: אילו אמצעי תחבורה יכלול השיתוף הזה?

דרור גנון: את כל אמצעי התחבורה, כולל רכבת ישראל.

ניצן הורוביץ: והרכבת קלה והמפעילים השונים?

דרור גנון: גם את הרכבת הקלה, רכבת ישראל ואת כל מפעילי האוטובוסים.

ישראל אייכלר: אבל אמרת "עד סוף השנה" – השנה העברית מסתיימת בעוד חצי שנה, השנה הנוצרית מסתיימת בעוד שלושת רבעי שנה.

ישראל אייכלר: היית אומר "חודש" או "חודשיים" – זה נשמע סביר.

ישראל אייכלר: אבל מה זה סוף שנה?

דרור גנון: אתם צריכים להבין שלהרים מערך כזה, מבחינת המדינה מדובר על קרוב ל-6 מיליון נוסעים.

דרור גנון: זה המון.

דרור גנון: ואם תכפיל את זה במכפלות של שנה ובכמות המפעילים שקיימת ובכמות החוזים, שזה סוג הכרטיסים, ועל זה תוסיף את הזכאויות שיש לנוסעים ועל זה תוסיף עוד אלף ואחד מרכיבים – אתה תבין שלא מדובר פה בסתם רכישה בכרטיס אשראי, שיש בה טרנזקציה פשוטה אחת.

דרור גנון: זה מאוד-מאוד מורכב.

דרור גנון: זה דורש גם הרבה ערבויות של המדינה, וזה דורש הסכמות של האוצר.

דרור גנון: זה לא פשוט.

דרור גנון: זה משהו מורכב.

ישראל אייכלר: בוא נאמר שדעתה של הוועדה אינה נוחה מבחינת התאריך.

ישראל אייכלר: אתה מציג את זה כאילו לא מדברים כבר שלוש או ארבע שנים על הרב-קו.

ישראל אייכלר: אתה מחזק את הטענה של הוועדה מלפני שנה, שלפיה אסור להכניס את הרב-קו לפני שהוא מושלם, או שצריך להכניס אותו ביחד עם כרטיסים ישנים.

ישראל אייכלר: אם נוצר מצב שהאזרח הפשוט עולה, והוא לא מבין מה שאתה מבין, ונתקע עם 57 שקלים בכרטיס של "אגד", ועולה על אוטובוס של חברה אחרת ומנסה להעביר ויוצא בבושות והנהג המסכן מנסה לתת לו את זה – אז לא היו צריכים להתחיל את הרב-קו בדרך כזאת.

דרור גנון: אבל המקרה שציינת לא קשור.

ניצן הורוביץ: למה?

ניצן הורוביץ: זה בדיוק.

דרור גנון: זה לא בדיוק.

דרור גנון: אתה לא יכול ליסוע עם כרטיס של "אגד" בחברה אחרת, כמו שאני לא יכול להיכנס להצגה ב"הבימה" עם כרטיס של תיאטרון ירושלים.

ישראל אייכלר: אבל אמרת שעם כרטיס אשראי אני יכול להיכנס לכל החנויות.

לאה ורון: אלא אם כן קנית כרטיס שהוא מיועד לכל התיאטראות בכל מדינת ישראל.

לאה ורון: לזה מיועד הרב-קו.

דרור גנון: לא, הרב-קו נועד, בין השאר, לאפשר רכישה של מספר כרטיסים, ובעתיד גם לתפקד כארנק אלקטרוני.

ישראל אייכלר: אם אתה לא נותן לנו תאריך יותר מוקדם אז - - -

דרור גנון: אני מקווה שנעמוד בתאריך שציינתי.

דרור גנון: זה מאוד מורכב, ואנחנו עובדים בצורה אינטנסיבית כדי לעמוד ביעד הזה.

ישראל אייכלר: הפרענו למר ציון פת לדבר, אז בבקשה.

ציון פת: אני רק מבקש לעדכן שחברת "עלית" התמזגה עם חברת "קווים", וכיום אני משמש מנכ"ל של חברת "קווים", ו"עלית" היא סניף בתוכה.

ציון פת: חברת "קווים" מפעילה היום שלושה אשכולות: אשכול בבית"ר עלית, אשכול באזור פתח תקווה וקריית אונו, ואשכול בעפולה.

ציון פת: בבית"ר עלית התחלנו בסוף שנה שעברה להפעיל קו חדש מקריית ספר ומודיעין עלית לבית"ר עלית בתדירות של שש נסיעות ביום, ובסופי שבוע הוא מתוגבר.

ציון פת: באופן קבוע אנחנו מתגברים את השירות בלפחות 8% בשנה בבית"ר עלית, גם בקווים הפנימיים וגם בקווים לירושלים, בית שמש ובני-ברק.

ציון פת: בימים אלה אנחנו מסכמים חמש שנות פעילות ב"עלית", תחת הכותרת של חברת "עלית" הקודמת.

ציון פת: אני חייב לציין בסיפוק שיש גידול משמעותי מאוד בכמות הנוסעים, גידול שאין לו אח ורע בשום מקום.

ציון פת: בקווים הפנימיים למשל יש גידול של יותר מ-300%.

ציון פת: זו לא טעות – למעלה מ-300% בכמות הנוסעים קווים הפנימיים.

ישראל אייכלר: מתי החלו הקווים הפנימיים?

ציון פת: בתחילת הדרך.

ישראל אייכלר: כבר חמש שנים?

ציון פת: בחברה הקודמת הופעלו ארבעה אוטובוסים, והיום אנחנו מפעילים 32 אוטובוסים בקווים הפנימיים ביישוב בלבד.

ציון פת: לגבי אשכול המרכז – אנחנו היינו שותפים לרפורמה בעיקר בקטע של המעברים באשכול המרכז.

ציון פת: אנחנו מזהים עלייה משמעותית של למעלה מ-10% בכמות הנוסעים באשכול המרכז, בעיקר בבקעת אונו ובעיקר במעברים בין החברות השונות, מה שככל הנראה מעיד על ההצלחה של הכרטיס האחד והמעברים בין החברות.

ציון פת: לעומת זאת, צר לי להגיד שבעפולה – שמוגדרת פריפריה – למרות כל הרצון לעודד את הפריפריה, אנחנו לא מצליחים לקדם שם תוספת נסיעות.

ציון פת: יש שם צורך משמעותי.

ציון פת: יש פניות רבות של היישובים, אבל העניין הזה תקוע כבר הרבה זמן בגלל בעיות תקציביות.

ציון פת: אנחנו לא מצליחים לתת שם שירות.

ציון פת: יש שם יישובים שאין להם שירות של תחבורה ציבורית בכלל.

ישראל אייכלר: בעיות תקציביות של מי?

ציון פת: אני לא יודע, אני לא אחראי על התקציב.

ציון פת: אלה התשובות שאני מקבל.

ישראל אייכלר: אתה החברה, אתה יכול להפעיל.

ציון פת: לא, לא, אני צריך אישור.

ציון פת: אני לא מפעיל ללא רישיון וללא אישור של משרד התחבורה.

ישראל אייכלר: אני רוצה לציין שכשהייתי יושב-ראש הוועדה לפניות הציבור כשהייתה החברה הקודמת, לא היה יום שלא הגיעו המון-המון תלונות על ההסעות מבית"ר.

ישראל אייכלר: זה היה קטסטרופה.

ישראל אייכלר: מאז שזו החברה החדשה "עלית" אנחנו ממש לא שומעים תלונות, ואני יודע שזה ציבור שמאוד תלוי באוטובוסים כי יש לו מעט מאוד רכבים.

ישראל אייכלר: אם אין הרבה תלונות, ואם אתה לא שומע מאתנו ואני כמעט לא זיהיתי אותך – סימן שהמצב טוב.

ישראל אייכלר: הלוואי שיהיה ככה בעפולה.

ישראל אייכלר: דרור, מה הבעיה בעפולה?

ישראל אייכלר: סבסוד?

דרור גנון: יש לנו בעיה כרגע שבתכנית העבודה שלנו השנה יש תוספת של 850 מיליון שקל בתקציב הסובסידיה, כי אנחנו מתכננים גידולים.

דרור גנון: משרד התחבורה רוצה ליצור גידולים גדולים, והתקציב לכך עדיין בדיונים עם האוצר.

דרור גנון: חלק מזה זה גם השדרוגים שמתוכננים להיות בעפולה וגם במגזר הערבי.

דרור גנון: אנחנו מקדמים שדרוג אדיר במגזר הערבי.

דרור גנון: גם במגזר הבדואי.

דרור גנון: בכלל, כל מכרזי התחבורה הציבורית אמורים לצאת לסבב נוסף במהלך השנה הקרובה.

דרור גנון: יש לנו גם גידול בסובסידיה ייעודית.

דרור גנון: יש יותר אוכלוסיות שמשתמשות בתחבורה הציבורית שמקבלות הנחה, ויש כמובן התייקרויות של הדלק, והן משפיעות באופן ישיר על התחבורה הציבורית מבחינת עלויות התפעול.

ישראל אייכלר: הסבסוד שלכם עולה בגלל עליית מחירי הדלק?

דרור גנון: בוודאי.

דרור גנון: אנחנו מממנים חלק מההתייקרויות למפעילי התחבורה הציבורית.

ישראל אייכלר: מעבר לסובסידיה שאתם נותנים להם?

דרור גנון: בוודאי.

דרור גנון: אם אני לא אעשה את זה אז המחיר של הנסיעה יעלה בהתאם.

דרור גנון: אני רוצה להשאיר מחיר נסיעה נמוך לנוסע באמצעות סבסוד של הוצאות התפעול.

ישראל אייכלר: נשאר לנו הסעיף של היערכות התחבורה לקראת חג הפסח.

דני קומיסר: אני רוצה להתייחס לכמה דברים לפני שעוברים לזה.

דני קומיסר: אני מארגון נוסעי התחבורה הציבורית בישראל, ואני רוצה להתייחס לכמה נקודות שהועלו פה באופן כללי.

דני קומיסר: הנקודה הראשונה שהעלה פה דרור היא הנושא של בתי-החולים.

דני קומיסר: הוא למשל אומר ששעות של קו 70 הוארכו.

דני קומיסר: אני בדקתי בסמארטפון את שעות הפעילות של הקו הזה – הוא עדיין פועל עד רבע לתשע בערב.

אלי חזקיהו: אבל יש את קו 104, שהארכנו אותו לבית-החולים.

דרור גנון: מה בדקת בסמאטרפון?

דרור גנון: באיזה אתר?

דני קומיסר: בדקתי את שעות הפעילות באתר "כל קו".

דרור גנון: אז אולי זה לא מעודכן.

לאה ורון: איזה בית-חולים?

דני קומיסר: קו 70, בית-חולים "שיבא".

דני קומיסר: אבל זה לא העניין – יש בעיה גדולה מאוד - - -

ישראל אייכלר: רגע, מר גנון, אתה תוודא את הנקודה הזאת?

דרור גנון: יש קו 104, שעכשיו שונה - - -

ישראל אייכלר: אני שאלתי על קו 70, ואמרו לי שהוא התארך.

ישראל אייכלר: 70 מגיע עד תל-אביב.

דני קומיסר: הוא פועל עד רבע לתשע.

אלי חזקיהו: הוא אף פעם לא עבד עד השעות האלה.

דרור גנון: גם קו 70 לא עובד עד רבע לתשע.

דרור גנון: אולי יש טעות בבדיקה.

דני קומיסר: הוא פועל עד שעות מאוחרות רק במוצאי שבת.

אלי חזקיהו: קו 70 מעולם לא עבד עד השעות האלה.

אלי חזקיהו: הקו היחיד שהגיע לבית-חולים ועבד עד השעות המאוחרות הוא קו 35, שהגיע עד בית-החולים וביטלנו אותו במסגרת הארגון מחדש.

אלי חזקיהו: מה שעשינו עכשיו זה שהארכנו את קו 104 לתל-השומר, והא למעשה מחליף את קו 35, שעבד עד השעות המאוחרות.

אלי חזקיהו: למעשה הוא עובד עד גמר שירות.

אלי חזקיהו: הוא יוצא מבית-החולים עד גמר השירות.

דני קומיסר: אבל המסלול של קו 70 שונה לגמרי.

אלי חזקיהו: בסדר, אף פעם קו 70 לא עבד עד השעות האלה.

דני קומיסר: זה שקווים אף פעם לא פועלים עד שעות מאוחרות זה לא אומר שהם לא אמורים לפעול.

דני קומיסר: למה קו 82 למשל, שמחבר את כל בתי-החולים של פתח-תקווה, לא פועל במוצאי שבת או אחרי עשר בלילה?

דני קומיסר: זה הקו היחיד שהמגיע ל"שניידר" ולבית-חולים השרון מתל-אביב.

ישראל אייכלר: בוא תקבל תשובות על כל השאלות.

ישראל אייכלר: מר חזקיהו, דרור גנון אמר שיאריכו את קו 70 עד 23:00.

ישראל אייכלר: הארכתם או לא?

אלי חזקיהו: עד כמה שאני זוכר, לא הארכנו אותו עד 23:00 בלילה - - -

דרור גנון: לא דיברתי על קו 70, דיברתי על הקווים הזהים שמשרתים את בית-החולים.

דני קומיסר: קו 70 הוא קו מרכזי.

דרור גנון: בכל רשת קווים יש הרבה קווים.

דרור גנון: תמיד אני אוכל להגיד על קו אחד שכן וקו אחר שלא.

דני קומיסר: קו 70 הוא קו מרכזי.

ישראל אייכלר: אני קיבלתי המון פניות של תושבי תל-אביב על קו 70.

ישראל אייכלר: תאריכו אותו עד 24:00.

דרור גנון: 24:00 זה לא - - -

ישראל אייכלר: זה קו ארוך שמשרת את תל-אביב ולא רק - - -

דני קומיסר: זה קו שמגיע לרוטשילד, לשאול המלך - - -

ישראל אייכלר: בדיוק, זה קו חשוב מאוד.

אלי חזקיהו: יש לך קווים אחרים שמגיעים.

ציון פת: סליחה, במסגרת הרפורמה, בתיאום עם משרד התחבורה, חברת "קווים" האריכה את קו 69 לתוך בית-החולים תל-השומר.

ציון פת: הוא לא עבד לפני כן במסלול הזה.

ציון פת: הוא נכנס לתל-השומר, נוסע לתל-אביב, והוא עובד עד 23:30.

דני קומיסר: קו 69 עושה סיבוב בגבעת שמואל.

דני קומיסר: זה לא קו - - -

ציון פת: נכון.

ציון פת: הוא עובר דרך קריית שמואל, נוסע לתל-אביב ועובד עד 23:30 בלילה.

ציון פת: הוא בא כפתרון לקו 70.

דני קומיסר: לא, קו 69 הוא פתרון לקו 7, שנסע לבני-ברק וקוצר ל - - -

ציון פת: לא, קו 69 נכנס לבית-חולים תל-השומר כדי לתת מענה לבית-חולים תל-השומר.

דני קומיסר: אני רוצה להתייחס לעוד נקודה.

ישראל אייכלר: דיברת על קו 82.

דני קומיסר: דיברתי על קו 82 בפתח תקווה, שמגיע לבתי-החולים בלינסון, שניידר, השרון ובית רבקה.

דני קומיסר: הוא מגיע לכל בתי-החולים של פתח תקווה, והוא גם משרת את תושבי פתח תקווה שרוצים להגיע למקומות הבילוי באזור רוטשילד או באזור קינג ג'ורג'.

דני קומיסר: זה קו שפועל במפרקיות ועמוס במשך כל שעות היום.

דני קומיסר: באופן תמוה הקו הזה לא פועל במוצאי שבת ולא פועל אחרי השעה 22:10.

דני קומיסר: הנסיעה האחרונה שלו מכיוון תל-אביב היא ב-22:10.

דני קומיסר: לא ברור למה קו שנוסע כל עשר דקות בשעות היום, ואינו נחשב קו אזוטרי, והוא הקו היחיד שמגיע לבית-החולים שניידר – שזה בית-חולים שמגיעים אליו מכל רחבי הארץ – למה בכלל במוצאי שבת אין גישה לבית-החולים הזה.

ציון פת: בז'בוטינסקי כל קו מגיע לשם.

קריאות: כל קו מגיע לשם.

דרור גנון: אנחנו הופכים את הדיון לדיון פרטני.

ישראל אייכלר: כי כשאנשים פונים אז זה פרטני מאוד.

דני קומיסר: זה לא פרטני מאוד.

ישראל אייכלר: משרד התחבורה מתלוננים שאנחנו נכנסים יותר מדי לפרטים.

לאה ורון: לזה מיועדת ועדת משנה.

לאה ורון: בוועדת משנה בהחלט אפשר להיכנס לפרטים.

דרור גנון: אין לי בעיה שניכנס לפרטים.

דרור גנון: אבל אם יעבירו לי דברים בצורה מסודרת, אני אבדוק את זה.

דרור גנון: אבל אני לא אשב כאן עכשיו ואגיד מה כן ומה לא.

ישראל אייכלר: אתה לא חייב לתת תשובה עכשיו, אתה יכול להגיד שתבדוק.

דרור גנון: אפשר לקבל בצורה מסודרת, ואנחנו נתייחס לזה בצורה מסודרת, ובמידה שלא נתייחס אז אפשר להגיד: אני לא קיבלתי את זה.

דני קומיסר: אבל ארגון נוסעי התחבורה הציבורית שלח לכם דוח על נסיעות במוצאי שבת.

דרור גנון: מי זה "לכם"?

דני קומיסר: משרד התחבורה.

דרור גנון: מי זה "משרד התחבורה"?

דרור גנון: אני לא יודע.

דרור גנון: שלח אליי.

דרור גנון: תפנה אליי.

דרור גנון: אנחנו עשינו את השינוי.

דרור גנון: ואם יש משהו שאפשר לתקן אז אנחנו נתקן.

דני קומיסר: אני מדבר על דוח על התחבורה הציבורית במוצאי שבת.

דני קומיסר: זה לא רק בתי-חולים ולא רק מה שציינתי.

דני קומיסר: זו בעיה מערכתית.

דני קומיסר: למשל קו 22, שהוארך לכרמלית, פועל עד 20:00 ולא פועל עד במוצאי שבת.

אלי חזקיהו: הקו הזה עובד רק שלושה ימים.

אלי חזקיהו: אין נוסעים בכלל.

דרור גנון: זה קו תלמידים, זה בלל לא קו של שירות - - -

קריאות: - - -

דני קומיסר: אני מקבל פניות מתושבים בהדר יוסף שטוענים שאחרי 20:00 הם כמו בגטו – אין יוצא ואין בא, אלא אם הולכים לצירים ראשיים.

אלי חזקיהו: אנחנו לא קיבלנו תלונות כאלה.

דני קומיסר: אז נשלח לך.

דרור גנון: גם אנחנו יושבים עם התושבים.

דרור גנון: יכול להיות שאין תושבים - - -

קריאות: - - -

ישראל אייכלר: מר קומיסר, בוא נסכם כך: תפרט לנו את הדברים, תשלח למשרד התחבורה והעתק לוועדה, ואנחנו נעקוב אחרי זה בדיונים הבאים.

דני קומיסר: יש שני דוחות מוכנים.

ישראל אייכלר: יש טבע לדוחות עבים: אף אחד לא קורא אותם.

ישראל אייכלר: אם אתה יכול לשלוח מכתב נפרד על כל קו - - -

דני קומיסר: יש תקציר לדוחות האלה.

דני קומיסר: יש טבלה, והכול מסודר וברור.

דני קומיסר: מי שלא רוצה לקרוא לא חייב לקרוא.

ישראל אייכלר: "דן" רוצים לומר עוד משהו.

יעקב באבילה: לגבי הפעימה השנייה, שעשינו ב-16.3 – אני יודע שמשרד התחבורה וגם אנחנו ישבנו עם כל הרבעים בכל תל-אביב, בדקנו קו- קו, נכנסנו לכל השכונות, לכל הבעיות שהיו בפעימה הראשונה, ואני חושב שפתרנו את זה יפה.

יעקב באבילה: אנחנו רואים היום, בימים הראשונים, שאין בינתיים שום תלונות, הכול עובד יפה, וכל הדרישות של כל הרבעים בכל תל-אביב מולאו.

יעקב באבילה: אני לא רואה שום בעיה.

יעקב באבילה: באמת.

ישראל אייכלר: שמענו על זה ואנחנו ממש שמחים, כי בהתחלה הייתה צעקה גדולה.

דרור גנון: עוד הערה קטנה: תחבורה ציבורית הוא שירות שצריך להתאים את עצמו כל הזמן לצורכי הציבור.

דרור גנון: אנחנו נעשה עוד שינוי, אני מקווה, לקראת אוגוסט, וגם בו נכניס עוד שינויים ועוד שינויים, עד שנגיע ל...

דרור גנון: גם מה שטוב לנוסע עכשיו אולי לא יהיה טוב לו עוד חצי שנה.

ניצן הורוביץ: יש מפה כללית של כל הקווים?

דרור גנון: בוודאי, יש אתר שנקרא busline.gov.il.

דרור גנון: מדובר באתר חדש של המדינה, של משרד התחבורה, ויש בו את כל הקווים, יש בו מפה כוללת של כל גוש דן.

לאה ורון: צריך לקחת קורס באנגלית כדי להיעזר באתר הזה.

ניצן הורוביץ: אבל יש מפה מודפסת?

דרור גנון: יש מפה שאפשר להדפיס אותה מהאתר.

ניצן הורוביץ: לא, אני מתכוון מפה שאפשר לחלק לאנשים, לתיירים ולאזרחים.

ניצן הורוביץ: הכי בסיסי.

דרור גנון: יש, ומורידים אותה ב-PDF מכל מחשב.

ניצן הורוביץ: לא להדפיס במדפסת, אלא - - -

לאה ורון: למה האתר באנגלית?

דרור גנון: האתר לא באנגלית, אלא רק שם האתר, הכתובת.

לאה ורון: אז למה השם שלו, הכתובת?

ניצן הורוביץ: כי ככה זה באינטרנט.

ניצן הורוביץ: אבל אני מדבר על מפה של הקווים, מפה שמחלקים.

ניצן הורוביץ: לא מפה שמדפיסים מהאתר בשחור לבן על נייר A4, אלא מפה רגילה, שמתקפלת.

ניצן הורוביץ: אדוני, העניין של המפה הוא עניין חשוב ביותר.

ישראל אייכלר: מה אתה רוצה?

ישראל אייכלר: שיהיה בתחנות, ברחובות?

ניצן הורוביץ: שיהיה אפשר לקחת את המפה הזאת.

ישראל אייכלר: בכל עיר בעולם אתה הולך, רואה מפה, עוצר ובודק לאן אתה צריך להגיע.

ניצן הורוביץ: לא משנה איפה, אבל שתהיה זמינה איפשהו.

ניצן הורוביץ: אפשר אפילו למכור אותה בשקל בפיצוציות.

ניצן הורוביץ: העיקר שתהיה מפה.

דרור גנון: לא צריך למכור כלום.

דרור גנון: במשך חודש ושבועיים אני ביקשתי את מה שאתה אומר, כי זה נראה לי קצת חסר.

ניצן הורוביץ: שר התחבורה הבטיח.

ניצן הורוביץ: הוא היה פה בוועדה וממש הבטיח.

דרור גנון: שר התחבורה הבטיח, ובהוראתו נבנתה מפה כזאת.

דרור גנון: כרגע היא קיימת באינטרנט, בפורמט ממוחשב, אבל אנחנו נפיק את המפה הזאת בצורה של פנקס כיס, מתקפלת.

דרור גנון: יש לנו מתקנים שמיקמנו באוטובוסים של "דן", מתקנים שבהם יש מידע שאפשר לקחת, ובאמצעות המתקנים האלה נפיץ את המפה באוטובוסים.

דרור גנון: בנוסף היא תימצא במוקדי המידע של "דן" ו"אגד".

ניצן הורוביץ: אתם גם יכולים למכור אותה.

דרור גנון: אני לא רוצה למכור.

ניצן הורוביץ: זה בסדר למכור את הדבר הזה.

ניצן הורוביץ: זה עולה לכם כסף – אז תמכרו את זה.

דרור גנון: אם נמכור יתחילו להגיד...

דרור גנון: אין לזה סוף.

דרור גנון: ואחרי זה יבוא הבחורצ'יק הזה ויגיד שאנחנו - - - את המידע.

דני קומיסר: לא נכון, לא נכון.

דני קומיסר: אנחנו מפרגנים לכם.

דני קומיסר: חשוב לציין שנעשה מקצה שיפורים מאוד משמעותי ברפורמה, והדיילים פעלו ללא דופי, ולא שמענו תלונות.

דני קומיסר: אנחנו יודעים גם לפרגן.

דרור גנון: תודה רבה.

דרור גנון: אני אעביר לכם את המפה, שגם אתם תפיצו.

ישראל אייכלר: מר דרור, אני רוצה להקדיש את הדקות הבאות להיערכות התחבורה הציבורית לקראת חג הפסח.

ישראל אייכלר: מי רוצה לדבר?

ישראל אייכלר: אולי ניתן ל"דן" את זכות הראשונים?

יעקב באבילה: לגבי פסח, הגברנו קצת את קו 400, יש לנו מפקחים בשטח, בקווים 292 הכנסנו מפרקיות – אוטובוסים ארוכים – לגבי הדרגנים בבני-ברק.

יעקב באבילה: המפקחים ערוכים ומסודרים, ומבחינתנו אנחנו ערוכים.

ישראל אייכלר: היום אין לכם את הבעיה עם 402?

יעקב באבילה: אין לנו.

דרור גנון: אנחנו מדברים רק על המגזר החרדי לפסח או בכלל?

ישראל אייכלר: אנחנו מדברים כללי, אנחנו מאוד ממלכתיים והמגזר החרדי הוא חלק מהממלכה.

דני קומיסר: אבל השאלה אם מישהו אחר לא נפגע.

דני קומיסר: האם זה שמעבירים מפרקיות לא אומר שמורידים אותן ממקומות אחרים.

יעקב באבילה: לא, ממש לא.

דני קומיסר: כי בקיץ ראינו שהרבה קווי מפרקיות, 18 ו-25 למשל, לא הגיעו עם מפרקיות.

יעקב באבילה: לא, לא, כולם מפרקיות, אלא אם יש תקלה שאוטובוס נתקע בדרך ואז מביאים חלופי.

דני קומיסר: בדרך כלל ככה זה בימות השנה.

ישראל אייכלר: מר חליפה, ספר מה צפוי לנו בחג הפסח.

ישראל אייכלר: לא לחינם נתמקד בכותל המערבי, שיש בו שנים שהן טובות ויש שנים קטסטרופה.

דרור גנון: יש שנה שהיא טובה ויש שנה יותר טובה.

דרור גנון: אני יכול להגיד שבארבע השנים האחרונות זה עבד מעולה, ומשנה לשנה יש לנו יותר נוסעים.

ישראל אייכלר: יש לציין שעניין הכותל הוא קריטי לא בגלל סמליות המקום ולא בגלל הנוסעים הרבים, אלא בגלל העובדה שמשרד התחבורה נתן מונופול – אני מניח שבצדק – לתחבורה הציבורית, כך שאדם עם רכב פרטי עובר שבעה מדורי גיהינום כד להגיע לכותל המערבי עם הרכב הפרטי.

ישראל אייכלר: זה ככה לא רק בכותל המערבי אלא בכל העיר העתיקה ובכל הכבישים מסביב.

דרור גנון: גם במירון בל"ג בעומר.

ישראל אייכלר: כן.

ישראל אייכלר: אני תמיד אומר שההנאה הגדולה ביותר שלי בימי חול המועד היא ליסוע באוטובוס.

ישראל אייכלר: לכן זה מאוד חשוב שהאוטובוסים יזרמו בלי הפסקה.

ישראל אייכלר: זה גם רווחי מאוד.

ישראל אייכלר: בבקשה, מר חליפה.

רונן חליפה: השנה חול המועד נופל על שבוע מלא – ערב החג הוא ביום שישי, וחול המועד מתחיל ממוצאי שבת.

רונן חליפה: ברכת הכוהנים תתקיים ביום - - -

ישראל אייכלר: אגב, אתה מציין את זה כדבר שיקל עליכם מאוד.

ישראל אייכלר: כי החלוקה של אנשים שרוצים להגיע תתפרס על פני כל השבוע.

רונן חליפה: מצד אחד זה נכון, אבל מצד שני לתפעל תחבורה ציבורית מחמש בבוקר עד אחת בלילה למשך שבוע זה גם מתיש יותר.

רונן חליפה: אז יש פלוסים ויש מינוסים.

ישראל אייכלר: תצטרך יותר עוזרים ומתנדבים.

קריאה: גם נהגים.

רונן חליפה: זה תלוי.

רונן חליפה: ברכת הכוהנים תתקיים ביום שני, ובאותו יום יש גם את העלייה לחברון ולקבר רחל.

רונן חליפה: אנחנו נערכים במגזר החרדי לעלייה לרגל לירושלים.

רונן חליפה: עלייה מכל הארץ – מבני-ברק, אשדוד, מהצפון ומהדרום.

רונן חליפה: זו עלייה מסיבית.

רונן חליפה: בנוסף, לאחר החורף הגשום, אנחנו צופים הרבה מאוד עבודה של קווי הצפון לכיוון הכינרת והנחלים, זאת כדי שאנשים יתרשמו מהפריחה והלבלוב של הצפון; לאילת, שהרבה בני נוער יורדים אליה, במיוחד כשזה נופל על שבוע שלם; למלונות ים המלח; לכל אתרי הבילוי, כשהמוקד הוא בירושלים.

רונן חליפה: בירושלים באמת יש לנו עזרה גדולה, גם ממשרד התחבורה, גם מהעירייה וגם מהמשטרה.

רונן חליפה: המתחם של העיר העתיקה סגור, ויש חניונים של "חנה וסע" שמכוונים את המכוניות הפרטיות לחניונים.

רונן חליפה: אנחנו מפעילים שלושה קווים לכותל באמצעות מפרקיות.

רונן חליפה: כל אנשי התפעול שלנו פרוסים בשטח כדי לתת פתרונות לכל בעיה שלא תהיה.

רונן חליפה: הציר החרדי הבין-עירוני יעבוד על פיקים חזקים מאוד.

רונן חליפה: אנחנו גם לוקחים בחשבון דבר מאוד חשוב שלמדנו: חול המועד פסח הוא קצת יותר קל מחול המועד סוכות.

ישראל אייכלר: נכון.

ישראל אייכלר: בגלל שאין הושענה רבה באמצע.

רונן חליפה: לא רק זה, גם מטעמי כשרות – כל אחד שומר על המשמרת שלו.

ישראל אייכלר: אחד הלקחים שלמדתם הוא שאוטובוס שנסחב בכל התחנות, הנסיעה שלו מנקודת המוצא עד היציאה מהעיר אורכת יותר זמן מאשר מעיר אחת לעיר השנייה.

ישראל אייכלר: אולי זה צריך אישור של משרד התחבורה.

רונן חליפה: בשנים האחרונות אנחנו, ביחד עם משרד התחבורה, מפעילים נקודות ישירות.

ישראל אייכלר: יציאות ישירות.

ישראל אייכלר: אוטובוסים מלאים.

רונן חליפה: בדיוק, גם מעתירות מדע וגם מבעלז.

רונן חליפה: למדנו.

ישראל אייכלר: ואיך אתם דואגים שמי שעומד בתחנה הרביעית והחמישית לא יחכה עד הבוקר?

רונן חליפה: אנחנו פרוסים.

רונן חליפה: בכל תחנה יש - - -

ישראל אייכלר: יש לכם גם יציאות ישירות וגם מאספים.

רונן חליפה: יש קווים שעושים את כל הציר, ויש נקודות מהירות.

ישראל אייכלר: כתוב על החלון שזה אוטובוס מאסף?

רונן חליפה: לא, יש פרסום, ויודעים.

רונן חליפה: נניח, בשעה עשר יש אוטובוס ישיר מעתירות מדע לבני ברק – אז מי שמגיע מגיע, ובאותו זמן יוצא עוד אוטובוס במקביל על הציר.

ישראל אייכלר: תודה רבה.

ישראל אייכלר: הרב אורי מקלב, בבקשה.

אורי מקלב: תודה רבה, אדוני היושב-ראש.

אורי מקלב: אצלנו במקורות כתוב ששלושים יום לפני החג דורשים בהלכות החג.

אורי מקלב: זה נוגע לכל חג, אבל נאמר על פסח.

אורי מקלב: לכן אני מברך אותך ומודה לך על כך ששלושים יום קודם לחג אתה דורש בהלכות החג ובהכנות אליו.

ישראל אייכלר: אני רוצה להגיד לך, חבר הכנסת מקלב, שוועדת הכלכלה מאוד עמוסה, כי הכנסת עומדת לסיים את המושב וועדת הכלכלה חייבת לגמור חוקים.

ישראל אייכלר: לכן אנחנו צריכים להודות למנהלת, שמצאה זמן להכניס את ועדת המשנה הזאת.

אורי מקלב: לא משנה כמה תסביר שוועדת הכלכלה עמוסה – אנשים שלא נמצאים בתוך הוועדה לא יוכלו להבין עד כמה היא עמוסה, במיוחד בימים האלה.

אורי מקלב: כמו שמישהו שלא נוסע בתחבורה הציבורית לא יכול להבין עד כמה התחבורה הציבורית עמוסה.

אורי מקלב: זו משוואה שעובדת בדיוק אותו דבר.

אורי מקלב: מנהלת הוועדה מזדהה אתנו בכל הדברים הצרכניים, היא מכירה את זה, ולכן אנחנו מקדמים הרבה דיונים צרכניים וחוקים צרכניים שהציבור דורש.

אורי מקלב: אנחנו מחמיאים לך על זה, בדרך אגב.

לאה ורון: תודה רבה.

אורי מקלב: סבא שלי היה פותח את הקיצור של שולחן ערוך 30 יום קודם החג, ומתחיל ללמוד.

אורי מקלב: אבל מה עושים בדורות שלנו, שאינם כאלה?

אורי מקלב: אני מוציא מהמדף של כלי הפסח את הפתק שאני כותב בו כל שנה מה קורה לקראת הפסח: בכמה מצות השתמשו, מה נשאר ומה לא נשאר, כמה יין היה, מי מהילדים היו, האם החג היה שני ימי חג או היה כל המועד ועוד.

אורי מקלב: הכול כתוב בפירוט.

אורי מקלב: זה הדבר שאני הכי לא אוהב לעשות בכל מוצאי פסח.

אורי מקלב: הכול כתוב בפתקים האלה.

אורי מקלב: נראה לי שעוד הרבה עושים ככה, לא נראה לי שאני היחיד.

אורי מקלב: כי מי שבאמת רוצה להתנהל כמו שצריך ולא להישאר במחסור - - -

רונן חליפה: אורי, "אגד" מתנהלת בדיוק אותו דבר.

אורי מקלב: אנחנו מדברים על תחבורה ציבורית.

אורי מקלב: רונן, היום צריך לדעת שתחבורה ציבורית זה לא רק "אגד".

רונן חליפה: ברור.

אורי מקלב: אם כל הטענות שלנו היו רק על אגד, זה היה "נורא".

אורי מקלב: היום יש את הרכבת הקלה.

אורי מקלב: אתה חושב שאגד "מובילה" היום?

אורי מקלב: אתם איבדתם את הבכורה על התלונות.

אורי מקלב: מאז שיש את הרכבת הקלה מה שאנחנו "מעלים על ראש שמחתנו" זה את נושא הרכבת הקלה.

אורי מקלב: אני לא יכול לעבור עוד דיון בזמן שעשרות אנשים מקבלים יום-יום דוחות שלא בצדק ולא כדין.

אורי מקלב: אין לי שמחה מלאה.

אורי מקלב: אתמול ב-23:30 שאלנו שתי שאילתות מלפני ארבעה חודשים לשר התחבורה.

אורי מקלב: אבל היינו יכולים לשאול משהו שלא לפי הפרוטוקול - - -

לאה ורון: אדוני, אנחנו ניסינו להביא נציגים של הרכבת הקלה לישיבת ועדת הכלכלה.

לאה ורון: זה כולל שיחה שערכתי הבוקר עם היועצת המשפטית שלהם.

לאה ורון: אין נציג של הרכבת הקלה בחדר הוועדה.

אורי מקלב: כי שישה פקחים עסוקים בלחסום אותו ולא נותנים לו לעבור.

אורי מקלב: לא אחד, שישה.

לאה ורון: ועסוקים בלהוריד נוסעים קשישים מהרכבת הקלה, כי הם לא ידעו איך בדיוק לתקף את הכרטיס שלהם.

ישראל אייכלר: אני מתפלא, כי בכל הדיונים הקודמים "סיטיפס" היו באים.

ישראל אייכלר: היום הם לא באו, אולי כי הם ידעו שהרב מקלב מגיע.

אורי מקלב: הם עדיין מחכים לרכבת הקלה שלא הגיעה.

אורי מקלב: אני מציע שייסעו ב"אגד".

אורי מקלב: ככה גם לא יהיו להם קנסות.

רונן חליפה: לא פסח הגיע, אלא אחרית הימים הגיעה.

אורי מקלב: לא יהיו להם קנסות, וגם לא יקרה מקרה שבו הילד טעה ברב- קו בבוקר ואז האימא מקבלת 180 שקל קנס, או מקרה שהיא לא קיפלה את העגלה מיד, או מקרה שיש לה כרטיס חופשי-חודשי והיא לא חייבת בתשלום, אבל היא קידדה אותו במוקד ולא שמה לב שזה לא עבר, כי היא לא יודעת לקרוא לועזית.

אורי מקלב: היא קידדה את זה, אבל זה לא עבר – והיא מקבלת 180 שקל קנס ועוד 6.60.

אורי מקלב: למה?

אורי מקלב: הרי יש לה חופשי-חודשי.

לאה ורון: מר גונן, אני מקווה שאתה מקשיב ושתעביר את המחאה של הוועדה להנהלת "סיטיפס".

רונן חליפה: ואת המחמאה שקיבלנו ממקלב.

אורי מקלב: רונן, אתה טועה בעניין שכאילו יש לי תמיד ביקרות על "אגד".

אורי מקלב: היום יש חברות חדשות, אז עזבתי אתכם קצת.

רונן חליפה: לא, לא, אני נהניתי לשמוע.

קריאות: - - -

ישראל אייכלר: תנו לחבר הכנסת מקלב לסיים.

ישראל אייכלר: קח בחשבון ש"אגד" הולכת לקבל את הניהול של הרכבת.

אורי מקלב: אז זה יהיה אחרת.

אורי מקלב: לא יהיה דבר כזה.

אורי מקלב: אני רוצה להגיד לך שאם "אגד" היו מקבלים, לא היה דבר כזה.

אורי מקלב: מי שמתעסק עם ציבור עשרות שנים לא היה עושה לנוסעים את מה שעושים "סיטיפס".

אורי מקלב: לא היה קורה דבר כזה.

אורי מקלב: לא יכול להיות שבהרצה, בחודשים הראשונים, כשאנשים עוד לא ידעו, כל דבר שאפשר היה לסדר לא סודר.

אורי מקלב: לדרור ולי הייתה תובנה בוועדה כלשהי שנמשכה הרבה זמן והייתה קצת משעממת.

אורי מקלב: דיברנו קצת בצד ויצאנו עם תובנה.

אורי מקלב: שאלתי אותו שאלה כלשהי, והוא אמר לי שהרמתי את הכפפה והוא יעשה את זה.

אורי מקלב: זאת התובנה: לאדם יש כרטיס חופשי; הוא נסע ולא קידד; סיטיפס מסבירים שהם קונסים אותו בגלל שהם הפסידו את ה-6.

אורי מקלב: 60 שקל – אפילו אם הוא קנה את הכרטיס, כל עוד הוא לא קידד הם הפסידו 6.60; אמרתי: הוא לא שילם?

אורי מקלב: אז תגידו לו שייגש עכשיו למכשיר ויקדד, וככה הוא לא הפסיד לכם ולא קרה שום דבר.

אורי מקלב: דרור אמר לי שהוא מרים את הכפפה הזאת.

אורי מקלב: אמרתי לו שלוקח חודש עד שמטמיעים בהם את זה, ובחודש הזה אפשר להרוויח כל יום עוד כמה קנסות של 180 שקל.

אורי מקלב: והם עושים את זה – אתמול מישהו קיבל דוח על דבר כזה.

אורי מקלב: אני - - -

דרור גנון: אני יכול להגיד למנהלת הוועדה שביקשנו מהיועצת המשפטית של משרד התחבורה לתקן את החקיקה בנושא הסמכויות של משרד התחבורה והאכיפה של הפקחים.

דרור גנון: בחוק הקיים, שעבר בחקיקה, אין לנו כלים לעשות overruling לזכיין.

דרור גנון: אנחנו ביקשנו את הכלי הזה, הוא כנראה יהיה במסגרת עוד תקנות ששר התחבורה יוציא, או שנעביר את זה במסגרת חקיקה ראשית.

דרור גנון: בכל מקרה, בינתיים אנחנו נוציא נהלים פנימיים במסגרת הסמכויות שלנו - - -

לאה ורון: אתה מדבר על ועדות ערר שיוקמו במשרד התחבורה על מנת ל - - -

ישראל אייכלר: אין לכם היום סכמות לעשות את זה?

לאה ורון: לא, החוק לא נתן להם סמכות.

לאה ורון: לא חשבו על זה.

דרור גנון: לא, החוק לא אפשר סמכות.

דרור גנון: זה לא שלא חשבו על זה, אבל רצו... אני לא יודע, לא התעסקתי בזה.

ישראל אייכלר: זכיין, אדם פרטי, מקבל סמכות שלטונית לתת קנסות, ואין ערר?

דרור גנון: לא, הוא לא מקבל.

דרור גנון: מה זה "מקבל"?

ישראל אייכלר: החוק נתן לו.

ישראל אייכלר: לפי מה שאתה אומר החוק נתן לו אפשרות לעשות קופה מקנסות.

ישראל אייכלר: אולי גם נעשה בתי-משפט פרטיים והוצאה לפועל פרטית.

ישראל אייכלר: ..

דרור גנון: קודם כול, הוא לא עושה קופה מהקנסות; ודבר שני, יש זכות ערעור לאחר מכן.

ישראל אייכלר: יש זכות ערעור במשרד התחבורה?

דרור גנון: לא במשרד התחבורה, בהוצאה לפועל.

דרור גנון: יש זכות ערעור בהוצאה לפועל, לאחר שהקנס עובר להליך של גבייה.

אורי מקלב: דרור, את זה צריך לעצור בשלב יותר מוקדם.

דרור גנון: אבל העניין הוא שסמכות הערעור צריכה להגיע לפני, כדי שאפשר יהיה לבדוק אם הקנס מוצדק או לא.

דרור גנון: זה עוד לפני התשלום, שלב אחד מוקדם יותר.

דרור גנון: אנחנו היום נעקוף את זה בצורה אחרת - - -

לאה ורון: אבל תקשיב למה שאמר חבר הכנסת מקלב – לא צריך להגיע לזה.

אורי מקלב: זה השלב האחרון.

אורי מקלב: זה צריך להיות הרבה יותר מוקדם.

לאה ורון: הרבה יותר רגישים, דרור.

אורי מקלב: בסופו של דבר היה תהליך הרצה – בחינם או לא בחינם – כדי ללמוד את הדברים.

אורי מקלב: יש גם תיירים.

אורי מקלב: גם היחס והצורה שעושים את זה – יש איזה נוהל שהפקח לא נותן דוח לבד אלא רק כשמגבים אותו.

אורי מקלב: אבל עם דבר כזה אנשים ישרי דרך צריכים להתמודד?

אורי מקלב: שכל אחד שנמצא פה מסביב לשולחן יחשוב שאימא שלו עוברת דבר כזה.

אורי מקלב: בקשר להיערכות לפסח – הרב אייכלר, אני באמת שמח שאתה עושה את זה.

אורי מקלב: אלה דברים חשובים מאוד.

אורי מקלב: אנחנו יודעים – ואני שמח ששמעתי את זה גם מרונן וגם מאחרים – שלא הרי חול המועד כזה כחול המועד אחר.

אורי מקלב: במיוחד שנמצאים עוד אנשים טובים על ידו.

אורי מקלב: אדוני היושב-ראש, חול המועד ארוך מצד אחד מתפרס על יותר זמן, אבל מצד שני הרבה יותר אנשים מגיעים.

אורי מקלב: במועד קצר פחות אנשים מספקים להגיע.

אורי מקלב: מועד ארוך מאפשר להרבה יותר אנשים לשלב את ירושלים בביקור שלהם.

אורי מקלב: אנחנו יודעים שיש אצלנו יותר מדי דברים לא צפויים.

אורי מקלב: קורים דברים לא צפויים.

אורי מקלב: אמרו לי ב"אגד", ואני מקווה שגם משרד התחבורה מגבה את זה, שצריך להיות לוח שנה מיוחד לתחבורה הציבורית.

ישראל אייכלר: אבל לא כתוב שם מתי יהיו הלוויות.

אורי מקלב: הלוויות זה באמת דבר לא צפוי.

דרור גנון: גם חתונות.

דרור גנון: יש חתונה עכשיו של מישהו מבעלז.

אורי מקלב: גם חתונות לא צפויות.

אורי מקלב: אבל חתונה בבעלז זה דווקא צפוי.

אורי מקלב: באיזשהו מקום בתמוז או בסיוון תשע"ג צריך לכתוב שיש חתונה של הנכד של האדמו"ר מבעלז.

אורי מקלב: הנה, יש גם חתונות צפויות.

יצחק רודיך: אני רוצה לומר לך שכבר הייתה פגישה בנושא הזה.

אורי מקלב: אז אני שמח.

אורי מקלב: אני גם רוצה להודות לכם שההלוויה של האדמו"ר מוויז'ניץ עברה ללא תקלות.

ישראל אייכלר: אם כבר מדברים על מחמאות, אז אומר שהדבר לא היה צפוי, ו"אגד" התייצבה בצורה מדהימה.

ישראל אייכלר: תודה גם לרב רודיך על כך.

רונן חליפה: לא רק שהתייצבנו, אלא גם נתנו לחסיד ויז'ניץ לנהל הכול.

אורי מקלב: מכיוון שבחסידות עסקינן, והיא ידועה - - - של "נועם אלימלך":

אורי מקלב: רבי אלימלך מליז'נסק עבר ברחוב ועגלון נוכרי ביקש ממנו עזרה לאחר שהמשא שלו נפל והוא כרע תחת המשא.

אורי מקלב: אז הוא אמר לו: אני לא יכול; אז הוא אמר לו: אתה לא רוצה, אם היית רוצה היית יכול – אם אתה לא רוצה אז תגיד שאתה לא רוצה.

אורי מקלב: מה המשמעות של זה?

אורי מקלב: מאז הוא לקח את זה כתובנה: אם רוצים אז יכולים.

אורי מקלב: נכון שהוא לא יכול – אבל אם רוצים אז יכולים.

לאה ורון: כפי שנאמר: "אין דבר העומד בפני הרצון".

אורי מקלב: ואכן, ראינו בהלוויה של האדמו"ר מוויז'ניץ שכשרוצים ולא יכולים – יכולים להעביר את הלוויה בהיערכות מיוחדת.

אורי מקלב: גם פורים הוא דוגמה.

אורי מקלב: לפני שנתיים עמדנו בפני סיטואציות מאוד לא נעימות – אנשים באו ואמרו שהם לא ידעו שגם ביום השני שאחרי פורים עולים לירושלים.

אורי מקלב: הפורים הזה זה לא קרה מכיוון שהיה יום שישי ואנשים באמת לא עלו.

אורי מקלב: לכן צריך לדעת שלוח השנה הוא מאוד גמיש.

אורי מקלב: אני מבקש שני דברים.

אורי מקלב: מאוד הייתי מבקש שתבקש בישיבה הבאה שיציגו בפניך את העבודה של חברת "ריבה", שהיא חברה חיצונית שמבקרת את כל חברות התחבורה הציבורית באופן גלוי וסמוי.

אורי מקלב: החברה הזאת עושה כנראה עבודה טובה, כי משרד התחבורה משקיע הרבה כסף בחברה הזאת כדי שתבקר ותבדוק את התחבורה הציבורית.

אורי מקלב: אני חושב שמן הראוי היה שאנחנו נקבל את הסקר לגבי מה הם עושים, איך הם עושים את העבודה, מה הקנסות, מה המשמעויות ומה התובנות.

אורי מקלב: אני חושב שזה עובד.

לאה ורון: אולי אנחנו נצליח להביא לנוהל קבוע במשרד התחבורה שלפיו ישלחו לנו את הסקר באופן קבוע מבלי שהוועדה תידרש להתחנן בפני משרד התחבורה ולהוציא מכתבים וכולי.

לאה ורון: אנחנו נדבר על כך עם ממלא מקום מנכ"ל משרד התחבורה.

אורי מקלב: ממש דבר אחרון, ואני אומר אותו בכאב אמתי ולא בביקורת.

אורי מקלב: הרבה שינויים נעשו – רכבת קלה, תחבורה, קווים מזינים – אבל הרבה אנשים אומרים לי שהם לא מבינים למה בעבר הם נסעו לעבודה ב-40 דקות ועכשיו זה 50 דקות.

אורי מקלב: למה?

אורי מקלב: למה מאותו מקום, מאותה נקודת מוצא, מאותו אזור תעשייה בגבעת שאול ועד קריית יובל נסעתי באופן קבוע מקסימום 40 דקות ועכשיו זה הופך למינימום.

דרור גנון: בגבעת שאול לא השתנה הקו בכלל.

דרור גנון: זה אותו קו - - -

אורי מקלב: לא, זה לא אותו קו, עכשיו הוא צריך ליסוע - - -

ישראל אייכלר: דרור, קיבלנו מייל עם סרטונים שאני לא יודע מי פרסם אותם - - -

דרור גנון: קו 16 לא בוטל - - -

אורי מקלב: אבל באוטובוסים אחרים הוא נוסע - - -

דרור גנון: לא היה אוטובוס.

דרור גנון: .. קו 33 גם לא בוטל.

דרור גנון: הרב מקלב - - -

ישראל אייכלר: דרור, אולי כדאי שתראה את הסרטונים של הקווים ברכבת וקווים אחרים.

ישראל אייכלר: אזרחים רבים נשאלו וכולם אמרו את אותו דבר: פעם נסענו בחצי שעה והיום בשלושת רבעי השעה.

דרור גנון: יכול להיות, אבל במקרה הזה הרכבת הקלה לא אשמה.

לאה ורון: לא מדובר על הרכבת הקלה, מדובר על הימשכות זמני הנסיעות בעקבות הרפורמה.

דרור גנון: לא, זה לא בעקבות הרפורמה.

דרור גנון: זה לא בעקבות הרפורמה.

לאה ורון: זה כן, זה מה שהוועדה שומעת.

לאה ורון: אבל זה לא נכון, כי במקרה הספציפי בגבעת שאול קווי האוטובוסים לא שונו, המסלולים שלהם לא שונו - - -

ישראל אייכלר: עובדות הוועדה אומרות לי שזה קשור לרב-קו.

ישראל אייכלר: הוא גורם לנהג להעלות אנשים בהרבה יותר זמן.

ישראל אייכלר: זו הבעיה – הרב-קו האריך את הנסיעה.

אורי מקלב: אני מבין את חוסר הסבלנות של נהגי "אגד", אבל הרב-קו גורם להרבה חיכוכים בין נהגים לבין הנוסעים.

ישראל אייכלר: מה אתה רוצה מהנהג?

ישראל אייכלר: הוא צריך להיות פקיד בנק?

ישראל אייכלר: קבענו כבר שהולכים להחליף את השם של הרב-קו ל"כרטיס הלא חכם".

אורי מקלב: בחופשי-חודשי עלו, ובזה נגמר הסיפור.

אורי מקלב: אבל זה אחד מהדברים, זה לא רק זה.

אורי מקלב: אני מציע למשרד התחבורה לעשות עכשיו סקר שביעות רצון.

דרור גנון: בירושלים?

אורי מקלב: גם לא בירושלים, גם בקווים בין-עירוניים.

דרור גנון: יש לנו כוונה לעשות דבר כזה.

אורי מקלב: אתה צודק, אולי בירושלים עדיין לא הושלם התהליך ואי אפשר לעשות שם סקר.

אורי מקלב: צריך לתת לתהליך להיטמע, עכשיו אנחנו באמצע.

אורי מקלב: אבל צריך לעשות סקר שביעות רצון של אנשים.

אורי מקלב: זה ייתן גם לכם אינדיקציה וגם לחברות.

אורי מקלב: שחברות חיצוניות ישאלו אנשים כמה זמן לוקח להם, האם הם מרוצים, מה הם מציעים לשיפור ועוד.

אורי מקלב: זה גם נותן לאנשים הרגשה שמישהו שומע אותם.

דרור גנון: אני אגיד לך מה אנחנו הולכים לעשות.

דרור גנון: אנחנו יושבים עם הלשכה המרכזית לסטטיסטיקה - - -

ישראל אייכלר: תודה רבה לרב מקלב ותודה רבה ל...

ישראל אייכלר: רצית לענות לו?

דרור גנון: רק על השאלה - - -

ישראל אייכלר: ממש בקצרה.

דרור גנון: אנחנו יושבים עם הלשכה המרכזית לסטטיסטיקה כדי לעשות סקר שביעות רצון.

דרור גנון: אני אגיד לך יותר מזה, לפי התוצאות אנחנו ניתן לחברות ניקוד במסגרת הניקוד של המכרזים.

דרור גנון: חברות שיהיה להן ציון גבוה יותר בסקר שביעות רצון יקבלו העדפה במכרזים עתידיים.

לאה ורון: הוועדה מבקשת להעביר אליה את התוצאות של הסקר הזה.

דרור גנון: אנחנו עדיין לא - - -

לאה ורון: בבוא היום, לאחר שתסתיים העבודה על הסקר, בבקשה להעביר את זה לוועדת הכלכלה.

דרור גנון: מאה אחוז.

ישראל אייכלר: אני רוצה לסכם.

ישראל אייכלר: ועדת המשנה לתחבורה ציבורית מטעם ועדת הכלכלה מביעה שביעות רצון מהשירות שניתן בתחבורה הציבורית בימי הפורים, ואנחנו מתפללים שיהיה כך גם בימי הפסח.

ישראל אייכלר: אנחנו כבר מבקשים ממנהלת הוועדה לקבוע לנו תאריך אחרי הפסח כדי שנוכל להפיק לקחים ממה שהיה וגם להיערך לקראת השינויים בעתיד.

קריאות: ל"ג בעומר ושבועות.

יצחק רודיך: אחרי חנוכה כבר התחלנו להיערך לל"ג בעומר.

יצחק רודיך: אנחנו באמצע ההיערכות.

ישראל אייכלר: הוועדה מבקשת מנציגי העירייה, משרד התחבורה ו"אגד" להמשיך ולשבת עם נציגי המינהלות לשיפור השירות לנוסעים בתחבורה ציבורית בכל השכונות בארץ, לרבות כניסת אוטובוסים לשכונות בירושלים, כמו במקומות שבהם יש עבודות בכביש ואין כניסה לתחבורה ציבורית.

ישראל אייכלר: אנחנו רוצים לקדם את הסדרת השימוש בכרטיס החכם.

ישראל אייכלר: .

ישראל אייכלר: .

ישראל אייכלר: אמרנו שלא כותבים "חכם".

ישראל אייכלר: ..

ישראל אייכלר: בכרטיס הלא חכם, בכרטיס הרב-קו, שיאפשר מעבר של נוסעים ממפעיל למפעיל בהקדם האפשרי.

ישראל אייכלר: אנחנו ממש מבקשים שזה לא יהיה בסוף השנה אלא כמה שיותר מהר.

ישראל אייכלר: אנחנו מבקשים ממשרד התחבורה להגביר את הפיקוח על הנהלת חברת "סיטיפס", ולהתמקד בעמידה בלוחות הזמנים של הרכבת הקלה וביחס של פקחים אל הנוסעים.

ישראל אייכלר: לעזור לנוסעים שאינם בקיאים באופן התשלום עבור נסיעה ברכבת, ולא לפגוע בהם.

ישראל אייכלר: הוועדה דורשת ממשרד התחבורה לפעול להארכה של שעות הפעילות של קווי התחבורה הציבורית לבתי-החולים בכל גוש דן וירושלים לפחות עד השעה 24:00, ובמוצאי שבת ובפרט להורים שמגיעים למחלקות הילדים וצריכים להתחלף.

דני קומיסר: גם שניידר.

ישראל אייכלר: בכל בתי-החולים יש מחלקות ילדים, והורים באים ומתחלפים בלילה וצריכים את הקווים האלה.

דני קומיסר: ודרך אגב, מי שאומר שאפשר ללכת מבלינסון לשניידר – זה 700 או 800 מטר.

ישראל אייכלר: הוועדה מבקשת ממשרד התחבורה להפעיל מפות מידע על קווי התחבורה הציבורית באזורים השונים, וחלוקתן לציבור הרחב.

ישראל אייכלר: בזה הישיבה הסתיימה.

ישראל אייכלר: הישיבה נעולה, תודה רבה.